An houadez ruz - Wikimammenn\nAn houadez ruz\nLe Dault, 1950 (p. 198-205)\n◄ Meur An houadez ruz Garhir ►\nE Breiz-Izel e oa eur roue hag en devoa dek mab… Mont a eure, eun devez, da c’haloupat war ar maez. E-tal eul lenn edo hag heñ ha gwelout warni eun houadez, dek vihan d’he heul. Hag ar vamm a roe taoliou beg d’unan anezo e-giz evit her c’has kuit diouti. An nao-all avat a c’helle c’hoariellat en dro d’ezi.\n« Petra an dra-mañ ? » eme ar roue.\nHag heñ da gavout e sorser, ha diskleria d’ezañ ar pez en devoa gwelet.\n« An houad pellaet diouz ar re-all eo houad an Deog. »\n« An Deog ? » eme ar roue.\n« Ya, p’en devez unan-bennak dek tra a bep seurt e rank rei unan anezo d’an Deog. »\n« Unan eus va mibien a zo d’an Deog neuze ivez ? »\n« An dud hag al laboused n’int ket ar memes tra. »\n« Evelato, me a roio unan eus va bugale d’an Deog. A-hend-all ez afe droug ennañ marteze… Met penaos ober ? »\n« Lakait anezo holl da c’hoari ar vell. An hini a c’hounezo war an nao-all, hennez eo a vezo d’an Deog. »\nGraet e voe e-giz-se, hag ar roue d’e vab :\n« Kae da gavout an Deog. »\n« Da gavout an Deog ne din ket. Roit d’in peadra da c’haloupat ha me a yelo kuit e-giz ma vijen d’an Deog. »\nHa mintin mat antronoz, setu heñ en hent. Betek an noz du e kerzas. Bez’ edo neuze e-tal ti eun den koz.\n« Deuet mat ra vezi, Lean, » eme ar c’hoziad d’ezañ. « Dont a ray an traou da vat ganez mar gouzout tapout laboused. Merc’h roue ar Sav-Heol a zeuio warc’hoaz-vintin d’al lenn a zo aze e-kichen va zi. Bep seiz vloaz hepken e teu, ha warc’hoaz emañ he devez merket. Daouzek plac’h a vezo ganti. Bep a gap a vezo gante. An daouzek a daolo o re n’eus forz pelec’h ; hi avat, o veza ma ’z eo merc’h d’eur roue, a lakaio he hini en-istribilh ouz ar wezenn-elo aze. Pa vezo en dour, kae d’ar red da dapout he c’hap. » Deuet er-maez, hi a lavaro : « Ledan, ro d’in va c’hap. » Te a responto : « Ne roin ket anezañ. » Hag hi adarre : « Ro anezañ a galon vat pe en desped d’it, e ranki her rei.» Ha te : « Tra ! tra ! n’az pezo da gap e doare ebet, nemet dimezi a ri d’in. » Hag hi : « D’it e vezin, mar dout gouest da anavezout ac’hanoun e-touez ar re-all. » Hag hi hag he daouzek plac’h a vezo siliou anezo. Ar re-all a yelo da c’houeled ar ster : hi avat a chomo beg he lost war-c’horre an dour, hag e-giz-se ec’h anavezi anezi. Hag ouspenn, hi a gomzo hag hi hepken, rak ar re-all a davo mik. Neuze e huanado : « Hañ ! an hini roet gant e dad d’an Deog a zimezo gant merc’h roue ar Sav-Heol ! Met ha gounit a vezo ret d’ezañ ! »\nE-giz-se e c’hoarvezas an traou penn-da-henn. Merc’h roue ar Sav-Heol a chomas neuze gant Ledan, hag an daouzek-all a redas d’ar gêr pe da lec’h-all, n’ouzon dare.\nKoantig, merc’h roue ar Sav-Heol, a ro neuze bep a daol da zaou vod-lann, hag ar re-mañ a zeu da veza daou loen-kezeg. Ha Ledan hag hi pignat war bep a hini, hag en hent. Da serr-noz e tigouezont e ti eun eontr d’ezi.\n« Kae da gavout va eontr, » emezi da Ledan, « ha goulenn digantañ alc’houez kambr an teñzoriou. Eno e kavi ac’hanoun adarre. »\nAn tonton ne ouie ket edo Koantig er gambr-se, ha soñjal a rae e oa deuet Ledan da c’houlenn e verc’h digantañ. Rak-se e roas raktal an alc’houez. Ha Koantig da Ledan :\n« Laka da benn war va barlenn. »\nOber a ra, hag hi a blant spilhenn ar c’housked etre e zaoulagad. Diouz ar mintin, e tenn ar spilhenn kuit hag e lavar :\n« Eur peulvan bras a zo er c’hoad aze. Klask a ra va maro hag hini va c’heniterv. Laza anezañ a ranki. »\nHa Ledan d’ar c’hoad da glask ar peulvan.\n« Fou ! fad ! fec’h ! ec’h ! » eme hemañ. « Me a glev c’houez ar breizad. »\n« Ra varvi ! peulvan drouk a zo ac’hanout ! »\n« Alo ! marmouz ! bez didrouz da c’hortoz ma vezo malet da eskern ! »\n« Stourmomp da welout. »\n« Pa fell d’it. Petra a gavez ar gwella : stourm a nerz-korf war houarn ruz, pe a daoliou-koñtell war c’heot glas ? »\n« A nerz-korf war houarn ruz. »\nHag int da c’houren avat ! Ledan, ’benn ar fin, a bouez kement war ziouskoaz ar peulvan, ma ya treid hemañ en douar, a-dreuz eur frailh a zo en houarn. Bunta a ra c’hoaz ha, betek bandenn e vragou, emañ ar peulvan en douar. Eur gwask adarre, hag emañ betek e c’houzoug.\n« Eun tamm douar war da benn bremañ, peulvan ! »\n« Trec’het oun, gwir eo. Lez va buhez ganin, ha va zeñzor a zo d’it. »\n« Ro anezañ d’in dioustu, laer a zo ac’hanout ! »\n« Kleze ar sklerijenn az pezo ivez. »\n« Pelec’h emañ ? »\n« Aze, e-tal ar wezenn. »\n« Ha penaos e ouezin eo mat ? »\n« Setu du-ze eur penngos dero seiz kant vloaz. Sko warnañ hag e daou damm e vezo rannet. »\n« Gwasa penngos divalo a zo er c’hoad-mañ eo da benn-te ! Dal ! »\nHa penn ar peulvan a zo faoutet.\n« Pebez taol ! » eme ar penn. « Ma ’z afen en-dro war va c’horf ne zeufe den a-benn ac’hanoun ken ! »\n« Evit ar pez ac’h eus graet en da vuhez, ne dalv ket ar boan ! »\nHa Ledan da di eontr Koantig, ar penn maro gantañ.\n« An drederenn eus va merc’h ac’h eus gounezet, » eme an eontr.\nHa Ledan da gambr Koantig ha konta an abadenn d’ezi. Goude, e laka hi spilhou ar c’housked d’ezañ etre e zaoulagad adarre, ha pa zihun antronoz :\n« Eur peulvan ac’h eus da laza hirio c’hoaz. »\nHag heñ d’ar c’hoad.\n« Ec’h ! ec’h ! » eme ar peulvan. « C’houez ar breizad gaouiat ha divergont ! »\n« Gaouiat n’oun ket na divergont kennebeut ; gouest d’az tibenna ne lavaran ket. »\n« Petra a gavez ar gwella : stourm korf ouz korf war houarn ruz, pe war c’heot glas a daoliou-koñtell ! »\n« Korf ouz korf war houarn ruz. »\nHa dao d’ezi ! Ar peulvan a ya en douar betek e zaou-ufern, betek bandenn e vragou, betek e c’houzoug.\n« Eun tamm douar war da benn bremañ ! »\n« Mestr out d’in. Lez va buhez ganin, ha me a roio d’it va marc’h gell a ya nao gwech buanoc’h eget an avel. »\n« Ta, ta, ta ! Dal ! »\nHag e benn a ruilh nao gwech nao droatad ac’hano.\n« Allas ! pebez dichañs ! » eme ar penn. « Ma savfen war va c’horf… »\n« Evit ar pez ac’h eus graet en da vuhez ne dalv ket ar boan ! »\nHa Ledan, gant ar penn maro, da di an eontr hag hemañ d’ezañ :\n« Eun drederenn-all eus va merc’h ac’h eus gounezet. »\nHa Ledan da gambr Koantig. Koantoc’h plac’h ne voe na ne vezo. Spilhenn ar c’housked a zo lakaet etre e zaoulagad da Ledan. Pa ’z eo dihunet :\n« Ledan, » eme Goantig, « tennoc’h abadenn a vezo c’hoaz hirio eget dec’h. Va eontr a lavaro d’it laza eur peulvan-all c’hoaz : ne chom ken nemetañ. Met bez dispont memes tra. Setu amañ eur c’hi bihan : dister eo, met sikour a ray ac’hanout evelato. Me ivez. dindan stum eur goulm, me a vezo en da gichen. »\nHa war gomz an eontr, Ledan d’ar c’hoad.\n« N’am lazi ket gant da gi, mec’hieg ! » eme ar peulvan, « e-giz mac’h eus lazet va daou vreur. Setu aze kalon d’it avat: unan anezo a oa pemp bloaz, egile seiz. Me a zo tregont, ha trec’h d’in n’eus den. »\nAdalek ar mintin-goulou betek kreizteiz, e voent o c’houren, ha nikun ne c’houneze war egile. Ledan a wel ar goulm war e skoaz. Nerz a sav adarre en e galon. Ar peulvan ivez a wel ar goulm, hag heñ o vont da falc’hun. Met Koantig a ya da falc’hun ivez, ha Ledan hag ar c’hi.\n« Tapet oun ! » eme ar peulvan.\n« Ac’hanta ’ta ! » eme Ledan.\n« Ne vezo ket ! Te pe hini ebet ! »\nHag heñ a leñv. Hi a lamm war e skoaz, ha gant he fleuñv a sec’h e zaelou d’ezañ.\n« Evit va c’haout, Ledan ger, e ranki dont betek ti va zad, betek al lec’h ma sav an heol. »\n« Ha mont a rin, Koantig, rak te am bezo ! »\nHag hi kuit diwar nij.\nAntronoz-vintin, dioustu, e felle d’an eontr dimezi e verc’h da Ledan.\n« Ret eo diskuiza eun tammig, goude beza lazet an tri beulvan, » eme hemañ.\n« Mat ! » eme an tonton.\nPa voe e-unan penn, e kemer Ledan ar gouriz plouz, hag heñ en hent. Kerzout a reas betek an noz. Neuze e tigouezas en eun ti bihan, eur vaouez koz o chom ennañ.\n« Te eo Ledan, » emezi, « mab roue Breiz-Izel. Te eo a zo karet gant an houadez ruz. Ne vevo ket pell gant ar c’heuz he deus d’it. En noz-mañ eo bet amañ o kousket. »\n« Gwir eo ez oun-me Ledan. Dre belec’h eo aet hi ? »\n« War-du ar meneziou. »\nAntronoz-vintin, heñ en hent adarre, hag ec’h en em gav dirak eun ti bihan, eur vaouez koz ennañ.\n« Te eo Ledan, » emezi ; « an houadez ruz a varvo abalamour d’ar garantez he deus evidout. En neizour eo bet amañ. »\n« Ha dre belec’h eo aet ? »\nHa Ledan war-raok antronoz adarre, ken a zigouez gant eul lochenn, eur plac’h koz hag unan yaouank o chom enni.\n« Te eo Ledan, » eme an hini goz. « An houadez ruz a hirvoud gant ar c’hoant d’az kaout. »\n« Dre be hent eo aet ? »\n« War-du ar meneziou. Met ne vevo ket pell gant he foan-galon. Diwada he deus graet he c’halon amañ, en noz tremenet, er mouchouer-mañ. Ha neuze ne vezi ket gouest da vont betek enni. Daouzek bleiz a viro ouzit da genta, goude eur ster hep pont na seurt, goude eun hent bras a zigoro, pa vezi en e greiz, hag a lonko ac’hanout. »\n« Roit d’in, maouez, ar mouchouer emañ he gwad ennañ. »\n« N’az pezo ket ! d’her gwalc’hi ez an. »\n« Te, plac’h yaouank, ro anezañ d’in. »\n« Tra, tra. »\n« Roit anezañ, pe me ho tibenno ! »\nHa roet eo d’ezañ, hag en hent. Daouzek bleiz a zeu dirazañ. Heñ a dap krog en hini tosta d’ezañ hag a laz ar re-all gantañ.\nEun den hen gwelas oc’h ober kement-se.\n« Mat. mat. An den a galon a sikourin, » emezañ. Hag heñ ha stlepel eun aval en tu-all d’ar ster. Eur pont a sav raktal warni. An aval a ruilh c’hoaz, hag an hent ne zigor ket da lonka Ledan. E penn an hent, setu eur pez ti bras. Eno emañ an houadez ruz, karantez Ledan. Met penaos he c’aout, penaos mont betek enni ?\nTad Koantig a zo brezel etrezañ hag eur roue-all, just d’an ampoent-se.\n« Mat, » eme Ledan. « Peogwir oun bet trec’h d’an tri beulvan, ha n’eo ket morzet va izili, e c’hellan emichañs ober eun dra bennak. »\nHag heñ a c’houlenn ouz ar roue :\n« Petra a gavez ar gwella : kaout eun den a-du ganez pe a-eneb d’it ? »\n« Kaout eun den a-du ganin, atao sur. »\n« Mat, me a vezo ganez, ha labour mat a rin, m’hen tou ! »\nHa falc’hat a eure o fenn d’an enebourien, e gwirionez.\n« Den out ! Va merc’h a vezo laouen ouzit marteze, » eme ar roue.\n« Plijout a rez d’in, » eme Goantig, « dimezi d’it avat ne rin ket : va c’halon a zo da Ledan, mab roue Breiz-Izel. »\nKoantig ne anaveze ket Ledan, hag hemañ ne lavare seurt.\nHag hi d’he zad : « Eur brezelour dipar eo hemañ. Hogen gwelloc’h eo Ledan c’hoaz. »\nDiou bobl a reas brezel c’hoaz da dad Koantig, ha Ledan a droc’has o gouzoug onto. Met, kaer en devoe an tad, e lavare Koantig bep tro :\n« Eur brezeler mat eo, gwir eo, met Ledan, va c’harantez, mab roue Breiz-Izel, a zo gwelloc’h c’hoaz, ha d’ezañ hepken e vezin eureujet. »\nKaset e voe Ledan d’he c’havout memes tra. E galon neuze a grog da lammat hag eur c’houezenn a c’holo e dal. Hi a dap eur servied da dorcha anezañ. E chupenn a ruilhas diwar e skoaz, hag hi a welas ar gleizenn a oa chomet war-lerc’h an taol en devoa bet digant an trede peulvan.\n« O ! Ledan ! » emezi. « Va zad, pa garot ec’h eureujot ac’hanomp hon-daou. »\nKerc’het e voe eur beleg, hag eureujet e voent.\n« Allas ! » eme Goantig da Ledan, « ne badin ket pell, rak va gwad a zo bet diveret war-bouez leñva d’it va gwalc’h. »\n« Setu heñ amañ, er mouchouer-mañ. »\nGwelc’het eo ar mouchouer en eur podig. Koantig a ev an dour-wad neuze, ha nerz a sav enni adarre. Ha Ledan hag hi a voe eürus e-pad pell hag hir-amzer an eil gant egile.\nAdtapet diwar « https://br.wikisource.org/w/index.php?title=An_houadez_ruz&oldid=149618 »\nDernière modification le 6 C'hwe 2019, à 14:32


Pajenn:Marigo - Buez ar Saent.djvu/105 - Wikimammenn\nPajenn:Marigo - Buez ar Saent.djvu/105\nPurification ar Verc’hes.\nde beza lequet bugale er bed, d’en em viret da vont epad ur certen amser d’an Templ, o veza impur, ha na allent da offr ar sacrifiç a oa ordrenet evit o Furification, nemet da benn an amser merquet. Certen ê penaus, an Itron Varia ne devoa quet ezomp a Burification, pa e devoa concevet en ur fæçoun miraculus, pa oa puroc’h eguet an heaul, ha santeloc’h evit an Ælet memes, ha pa oa Mam ha Guerc’hes assambles ; rac-ze ne voa quet glet dezi miret ul Lesen pehini ne oa grêt nemet evit ar Groaguez ordinal. Gouscoude dont a ra d’en em soumeti d’al Lesen evel ar re all dont a ra d’an Templ evit en em burifia ; ne sell quet ous ar privileich e deus ; cuset a ra muya ma ze possubl dezi he c’halite glorius a Verc’hes hac a Vam Doue assambles ; avoalc’h eo evit-y caout e quemense occasion da bratica ar vertuz a humilite. Ne sell enfin nemet ous an exempl en devoa roet dezi he Mab benniguet, oc’h en em soumeti e-unan d’al Lesen ar Circoncision.\nMari a reas da Zoue, er myster-mâ eus he Furification, ur sacrifiç bras hac agreabl meurbet, en ur sacrifia he enor hac he gloar ; mæs ar sacrifiç pehini a reas c’hoas dezâ en ur bresanti he Mab en Templ, ne oa quet neubeutoc’h agreabl d’e Vajeste divin Offri a reas he Mab unic ha quêr meurbet da Zoue e Dad evit disposi anezan e pep tra, hervez ma plicheze dezàn ; hac en offri a reas gant ar resination, gant ur gonformite antier ha parfet d’e volontez santel. Epad ar ceremony eus ar bresantion, an den santel Simeon da behini èn devoa roet Doue un assuranç secret penaus ne varvze quet hep beza guelet ar Messias, a zeuas, dre un inspiration divin, da aznaout penaus ar Vreg-ze, pe evit lavaret guell, ar Verc’hes Santel a oa Mam da Zoue, ha penaus ar c’hrouadur a bresante a oa ar Redamptor eus ar bed, gortoet abaoue queit amser, ha desiret gant quement a ardor. Neuse Simeon, sesiet gant un transport a garantez, a joa hac a aznaoudeguez-vad, en ur guemeret ar c’hrouadur etre e zivrec’h, a lavaras : disposit bremâ, ô va Doue, eus ho servicher ; mervel a rin countant pa em\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/105&oldid=134201 »


Keleier Dielloù — Page 9 of 9 — Mignoned ar brezhoneg\nMIgnoned ar brezhoneg a embann al levr “Désobéir pour la langue bretonne”\nSkrivet eo bet al levr Désobéir pour la langue bretonne gant stourmerien strollad Ai’ta !, a-benn kontañ istor ha buhez ar strollad. Displeget e vez an dibab d’ober gant an disentidigezh keodedel ha difeulz evit bezañ klevet. Ne vir ket outo da vezañ kaset dirak...\nSkritelloù Enercoop troet gant Mignoned ar brezhoneg\nLidañ a ra Enercoop Breizh he zri bloaz ha treiñ a ra he skorioù kehentiñ e brezhoneg. Ur pourvezer tredan nevezadus 100 % eo Enercoop. Ur statud kevelourel he deus. Ezel eo Enercoop Breizh eus ar rouedad 10 keveleri Enercoop e Frañs, bet krouet e...


Sasun bennañ keginerezh Henroma e oa ar gǎrum, pe lĭquǎměn, a dalv kement ha "hal", "chug" pe "hilienn" e latin. Eus an henc'hresianeg γάρον garon,"hili", e teu ar ger garum .\nPompeii, Iañ kantved\nGraet e veze gant pesked, flugez hag all a-wechoù, pe gant istr, a lakaed e go gant holen evit bezañ miret hep breinañ.\n2 Koulzad ar Romaned\n3 E Breizh Vihan en Henamzer\nEus ar Reter-Kreiz e teufe ar garum : e Mezopotamia e veze fardet un hilienn gant pesked ha laezh goet, a anved siqqu. Treuzkaset e voe ar rekipe d'ar C'hresianed, ha goude d'ar Romaned.\nKoulzad ar RomanedAozañ\nAn hini brudetañ e oa ar garum sociarum, "garum ar gevredidi", a veze graet en Hispania Baetica, e su Bro-Spagn a-vremañ, diwar an touned ruz a emdizhe eus ar Meurvor Atlantel da vetek ar Mor Kreizdouar. Aozet e veze gant gwad, vioù ha flugez an touned, ha mesket gant ur c'hementad par a holen. Tro-war-dro d'ar Mor Kreizdouar e veze produet peurliesañ ha gant amforennoù bihan lakaet er c'henwerzh en abeg d'e goust.\nE Breizh Vihan en HenamzerAozañ\nDindan unwerzhouriezh ar Stad e oa korvoiñ an holen en Impalaeriezh roman ha gwiriet gant conductores salinarum. Da virout ar c'hig hag ar pesked debret e-pad ar goañv e servije al lod brasañ eus an holen. Etre Bae Sant-Brieg en norzh ha beg ar Blavezh er su a-hed ribl ar mor e oa staliet 30 labouradeg pesked saezon, ha dreist-holl e bae Douarnenez ma oa bet lec'hiet 19 anezho.\nSteudadoù beolioù diñsek, etre 2 ha 4 metr donder, graet gant mein ha simant antreuz ha goloet gant toennoù ruz, savadurioù arbarañ tro-dro ha pelloc'h villae perc'henned al labouradegoù : ur greanterezh e oa kentoc'h eget un oberezh artizanel. A-hont e veze lakaet e holen sardined ha brizhilli d'ober ur garum a-feson ha marc'had-mat peogwir e ouied produiñ holen a-leizh a-bell-gozh el lec'hioù-se.\n↑ (la) (fr) F. Gaffiot (1934), Dictionnaire Latin-Français\n↑ (el) (fr) Anatole Bailly (1935), Dictionnaire Grec-Français\nAdtapet diwar « https://br.wikipedia.org/w/index.php?title=Garum&oldid=1933471 »\nDernière modification le 3 Gen 2022, à 07:43


Kloreg - Wikipedia\nKloreg - Blaberus giganteus\nUrzhad : Blattaria\nAr c'hloreged, pe preñved du, pe c'hwiled du, eo an amprevaned a ya d'ober an urzhiad Blattaria.\nAr c'hloreged zo amprevaned plat gant tastornelloù hir ha pavioù azas da redek. E penn o c'hof ez eus serkennoù implijet gante da dastornat ha da glevet moarvat. Bevañ a reont diouzh an noz en tier, stalioù-bara, savadurioù tommet mat...\nAn ûioù (etre 6 hag 50) a vez lakaet e klozennoù (feurvioù) a chom stag ouzh kof ar barez e-pad hir amzer, a-wechoù betek o digloradur. Al larvennoù a zinod tri miz war-lerc'h an dozvadenn. Heñvel a-walc'h int ouzh an imagoed, nemet int diaskell da gentañ. Bevañ a reont er memes lec'hioù ivez.\nAskellek eo ar c'hloreged met ne nijont ket kalz. Brasoc'h eo ar barez evit ar par. Debriñ a reont restachoù boued a vez kavet sof-kont en o lec'hioù bevañ.\nDaoust dezhe bezañ dinoaz evit mab-den e vezont lazhadeget en abeg d'o gouennadur prim-tre.\nAdtapet diwar « https://br.wikipedia.org/w/index.php?title=Kloreg&oldid=1636374 »\nKemmoù diwezhañ degaset d'ar bajenn-mañ d'an 13 Ebr 2015, da 23:28.


Buhez ar Sent/1912/Alphons Ligori - Wikimammenn\nBuhez ar Sent/1912/Alphons Ligori\n◄ Laurans Alphons Ligori Klara ►\nHa treo kaer a reas : prezek an Aviel d’ar beorien, krenvât an devosion d’ar Werc’hez ha d’ar zakramant meulet ra vezo eus an ôter ; dispenn lavariou ar fals-doktored, frankât hent an nenv, ouspen hanter stanket gant ar Jansenisted.\nEn kichen e gavel e kavas eun tad hag eur vamm eus ar re wellan ; n’o devoa ken preder nemet da lakat Jezuz-Krist da ziwan en kalon o holl vugale.\nAlphons ne dremene kammed eun devez hep lavaret e chapeled, ha dirak ar Zakramant oar sur d’e gaout, mare pe vare eus an de.\nAbred e oe kaset d’ar skol. D’an oad a c’houezek vla, e kemeras renk e-touez an doktored war lezennou an Iliz ha war lezennou ar vro. En berr amzer e teuas da vezan unan eus brudetan advokaded Napl, hag epad dek vla e reas ar vicher-ze gant enor.\nKarget da zifenn kôz eun den a renk uhel, e studias e brosez gant evez epad eur miz hag, o kredi e oa ar gwir eus e goste, e tisplegas e gôz gant kement a nerz ma krede an holl e oa gonidek. Advokad ar gostezen-all ne reas nemet lakat dindan e zaoulagad eur paper ha n’en devoa ket bet a anaoudegez anezan. Ar paper-ze a ziskoueze splann ne oa ket ar gwir diouz e goste. Alphons, al lealded memes, a anzavas raktal e fazi. Mes diwar ar wech-ze e kemeras muioc’h-mui a gasoni ouz ar bed.\nBetek neuze, koulskoude, oa bet eur skouer evit ar yaouankiz. Bemde e veze en oferen ; bep sun e veze o kovez, ha meur a wech er zun o kommunian ; bep bla e rê eur retred ; mes daoust da ze, e sante an danjer a oa evit e ene o chom er bed. Kemer a reas digare eus ar pez a oa c’hoarvezet gantan el lez-varn evit chanch stad a vue. Mont a reas da iliz Tadou Itron-Varia a Drugare. Ar zakramant a oa war an ôter ; Alphons, d’an daoulin dirazan, a reas al le d’en em rei holl da Zoue, hag en testeni, e stage e gleze ouz ôter ar Werc’hez.\nMes n’en devoa ket c’hoaz ôtre e familh. Stourm a renkas pell. E dad ne blegas nemet en despet d’ezan ; eur bla pen-da-ben e chomas hep komz ouz an den yaouank ; mes an trec’h a chomas gant Alphons.\nDaoust d’ezan da vezan dija desket bras, e roas pevar bla-all d’ar studi, ha d’an 21 a viz kerzu 1726, e oe beleget en Napl.\nDiwar an devez-ze, e vue ne oe mui nemet eur brezegen peurbadus. Doue hepken a oar an niver eus an dud konvertiset gantan, startaet en o fe ha kaset pell war hent ar zantelez.\nPetra n’en dije ket grêt evit silvidigez e nesan ? Tud ar mêziou a wele dizesk war ar relijion, dilezet ma oant gant o beleien. Hag e sonje en doare gwellan d’ober vad d’eze, pa deuas eul leanez da lavaret d’ezan, a-beurz Doue, e oa galvet da zevel eun Urz neve a visionerien evit kelenn an dud dizesk war o relijion. Alphons a chomas mantret ; mes o vezan ne glaske nemet senti ouz Doue, en em lakas da bedi a greiz kalon evit anaout e volonte. Kerkent ha sklerijennet war an dra-ze, e stagas gant al labour. Enebiez a gavas a bep tu, zoken a-beurz e wellan mignoned ; e dad hen pedas hag hen aspedas da chom en Napl ; ar veleien o devoa roët o hano d’ezan evit bezan e genlabourerien, a dec’has nemet daou. Alphons ne gollas ket kalon. Mont a reas da gât an Hini a veze bepred e zikour en kreiz e holl reuziou, ar Werc’hez Vari, hag an treo a yeas war ’rôk ; elec’h ar re a oa tec’het, e teuas re-all niverusoc’h. A-benn tri bla, e oa pevar diad misionerien.\nAdtapet diwar « https://br.wikisource.org/w/index.php?title=Buhez_ar_Sent/1912/Alphons_Ligori&oldid=38120 »\nKemmoù diwezhañ degaset d'ar bajenn-mañ d'an 4 Gou 2012, da 07:16.


(Adkaset eus Orissa)\nOdisha en India\nOdisha pe Orisa (diwar an hindeg उड़ीसा Orisa; ଓଡ଼ିଶା Odisha en oriyeg, yezh an darn vuiañ er stad) zo unan eus stadoù Unaniezh India. En-dro dezhañ emañ Jharkhand en hanternoz, Kornôg Bengal er biz, Pleg-mor Bengal er reter, Andhra Pradesh er c'hreisteiz, ha Chhattisgarh er c'hornôg.\nE-keñver poblañs ez eo an unnekvet stad vrasañ en India (36,7 milion a annezidi e 2001). Bhubaneswar eo kêr-benn Odisha ; kêr vrasañ ar stad eo ivez.\nKrouet e oa bet stad Orisa d’ar 1añ a viz Ebrel 1936, en amzer ma oa un drevadenn saoz eus India c'hoazh. Kresket e voe he douaroù un tamm mat pa zeuas India da vezañ dizalc'h, e 1947. Abaoe avat eo bet digresket he gorread, pa oa bet krouet stad nevez Chhattisgarh, diwar he c'houst, e 2000. Cheñchet e voe anv ofisiel ar stad eus Orisa da Odisha e 2011.\nYezh ofisiel ar stad eo an oriyeg (pe oriya), yezh an darn vrasañ eus an dud enni (82,5 %) ; bihanniveroù a gomz yezhoù all evel hindeg (2,4 %), telougoueg (1,6 %) ha yezhoù all c'hoazh (yezhoù moundek, santaleg...).\nLec'hienn gouarnamant Odisha\nAdtapet diwar « https://br.wikipedia.org/w/index.php?title=Odisha&oldid=1673008 »\nKemmoù diwezhañ degaset d'ar bajenn-mañ d'an 1 Kzu 2015, da 07:53.


Pajenn:Morvan - Buez ar Zent, 1894.djvu/149 - Wikimammenn\nPajenn:Morvan - Buez ar Zent, 1894.djvu/149\nkas a eure daou gannad euz he berz. Evelato ar c’honsil ne c’hellaz ket en em asambli er gear-ze abalamour d’ar freuz a rea ar Bruzunerien imachou. E kear Nisee eo ec’h en em asamblas erfin er bloaz 787. Tri c’hant hanter-kant eskop en em gavaz eno, ha n’o devoue holl nemed eur vouez evit diskleria eo eunn dra vad hag eur c’hustumm devot henori ar c’hroaziou hag imachou ar Verc’hez hag ar Zent.\nEvit senti ouz ar c’honsil, sant Tarez a reaz dioc’htu lakaat adarre, enn holl ilizou euz he eskopti, ar chroaziou hag ann imachou a ioa bet lamet anezho, pe lakaat re nevez e plas ar re a ioa bet devet pe dorret. Dre ann nerz euz he gomzou, ha dre he zousder dreist holl, e c’hounezaz d’ar feiz katholik eunn niver braz euz ar gristenien a ioa bet touellet gant ann heretiked. Goudeze e poaniaz da zisc’hrizienna ar giziou fall euz a douez ar bobl hag euz a douez ann dud a iliz. Hogen, he brezegennou hag he aliou mad a zougaz kement a frouez ma oue guelet e berr amzer eur jenchamant burzuduz e Konstantinopl hag e kement korn a ioa enn eskopti.\nMes etre daou ann impalaer a falvezaz d’ezhan kas ann impalaerez kuit evit dimezi da eunn all, hag unan euz he offiserien a deuaz da c’houlenn asant ann eskop santel evit ann dra-ze. Tarez a jomaz mantret o klevet kement all, hag a respountaz dioc’htu oa guell ganthan mervel ha gouzanv n’euz fors petra eged ober ar pez a c’houlennet diganthan. « Ar pez a fell d’ann impalaer, emezhan, a zo kountrol-beo da lezenn Doue, hag hen lakafe da veza mez ar vro hag eur skouer fall evit he zujidi. »\nNeuze ann impalaer her galvaz da vont d’he gaout. Mes, kaer en devoue klask digareziou, ar Zant a zalc’haz mad ato d’ar pez en doa lavaret da genta. « Biken nag a briz ebed, emezhan, ne roinn va asant evit eunn dimezi evel hennez. » Ar respount-ma a lakeaz kement a zrouk enn impalaer ma ne ehanaz mui da ober goall vuez da Darez. Mes prest goude e oue skoet he-unan gant justis Doue : koll a reaz var eunn dro ar gueled, ar\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/149&oldid=137327 »


Diforc'hioù etre adstummoù "Luc'heilerez" - Wikipedia\nDiforc'hioù etre adstummoù "Luc'heilerez"\nStumm eus an 20 Du 2006 da 18:47\n133 okted ouzhpennet , 14 vloaz zo\nStumm eus an 20 Du 2006 da 18:42 (kemmañ)\nStumm eus an 20 Du 2006 da 18:47 (kemmañ) (dizober)\nGwechall e veze graet gant luc'heilerezioù [[treloc'h|treloc'hel]] nemetken a yae en dro gant [[enkr]], pe [[huz]], dourenneg da voullañ. Da c'houde int aet da vezañ [[tredan|tredanel]] evel ar peurvuiañ eus an ardivinkoù arnevez gant meur a [[amredad]] [[elektronek]] o kemer muioc'h mui o flas enne ivez betek merañ an argerzh mont en dro a-bezh bremañ. Hag abaoe meur a vloavezh e vez implijet [[huz poultr]] da voullañ, paket hiviziken e-barzh [[karitell|karitelloù]] aezet da gemmañ pa vezont toull.\nRenket e vezont diouzh o [[buander]] hervez an niver a [[follenn|follennoù]] a c'hellont [[moullañ]] e-korf ur vunutenn. Lâret e vez evel-se euseo gouest ul luc'heilerez aober 15 luc'heilenn bep munutenn evit unan e vije staliet da skouer e-barzh burev un embregerezh vihan pe unan arall a vije barrek d'ober 80 luc'heilenn bep munutenn evit un ardinvik ("da broduiñ") staliet en ul lise bras a-walc'h. Gallout a reer dewerzhañ ar buander-se e pajenn dre vunutenn (pdv) eleze evit an div skouer a-us : 15 pdv ha 80 pdv. Hervez o buander luc'heilañ e vezont renket e-barzh krennennoù evel da skouer ar grennenn II pe IV.\nMoullet e vez gante war [[skoroù moullañ]] a bep seurt o kaout lies naouusterioùarouezadur : an tewder, dreist-holl evit ar paper, ar ment, an danvez (paper reizh, paper teuzwelus, paper treuztresañ, paper adaozet). Ar ment paper implijet peurliesañ e-barzh al luc'heilerezioù a zo deus ar ment A6 d'an hini A3. Lod anezhe a zo moaien moullañ war skoroù A2 gante evit implijoù ispisial (skritelloù da skouer).\nMet bremañ e c'heller stadañ daou seurt luc'heilerezioù hervez an [[teknologiezh|teknologiezhioù]] a vez implijet evit o mont en-dro : al '''[[luc'heilerez kembalc'hel|luc'heilerezioù kemblac'hel]]''' hag al '''[[luc'heilerez niverel|luc'heilerezioù niverel]]'''. Ar re gentañ o vont da vezañ muioc'h-mui diamzeret pa geñverier o [[galloudezh]] ouzh hini ar re niverel evel ma vo gwelet diwezhatoc'h.\nAdtapet diwar « https://br.wikipedia.org/wiki/Dibar:MobileDiff/88579 »


Stleug (askorn) - Wikipedia\nUr pennad stleug zo ivez.\nAr stleug eo an trede eus an tri askornig a zo er skouarn grenn hag o deus ur roll e kas hag amplaat ar son. An askorn bihanañ ha skañvañ eo er skeledenn. Dizoloet e voe war-dro 1550 gant Giovanni Ingrassia, mezeg sikilian e skol-veur Napoli.\nE fiñvadennoù a c'hell bezañ distroñset gant kigenn ar stleug, stag ouzh lodenn adreñv penn ar stleug. E skouarn mab-den eo 3 mm a ledander ha 4 mm a uhelder. Etre 2 ha 4,3 mg a bouez zo ennañ. Koublet eo ouzh an annev en diavaez hag ouzh milendall askornek ar skouarn diabarzh en tu all.\nAn askornouigoù er skouarn\nMent ur stleug e-keñver ur pezh moneiz\nEus an diavaez war-zu an diabarzh\nAr penn (3) : gant ur gleuzenn a goubl ouzh baleg ferennek an annev (2). Kigenn ar stleug (7) zo stag outañ.\nAr skourroù : daou anezhe, an hini dirak (4) zo finoc'h, eeunoc'h ha berroc'h eget egile (5).\nAn diaz (6): laonenn askornek tanav stok ouzh prenestr ar rakkambr (9). E lodenn ziabarzh hag an dro zo goloet gant migorn.\nAdtapet diwar « https://br.wikipedia.org/w/index.php?title=Stleug_(askorn)&oldid=1639100 »\nKemmoù diwezhañ degaset d'ar bajenn-mañ d'an 16 Ebr 2015, da 15:29.


Degemer al lec’hienn > C’hoariva > Keloù > Komzoù henvroidi : c’hoari gant ar yezhoù\n« KOMZOÙ HENVROIDI »\nVa yezh a garan\nD’an 22, 23 ha 24 a viz gouere 2021 e vo ur wech c’hoazh Festival ESTIVADA, dindan gwarez Kêr RODEZ, kroaz-hent yezhoù ha sevenadurioù er Frañs..\nEr bloaz-mañ, emañ ESTIVADA ha Kenstrollad an Arzoù Leurenn e Yezhoù Bro o c’houlenn digant an dud, forzh piv ‘vefent, skrivañ pennadigoù war dem «va yezh a garan rak...».\nAr bennaenn eo dastum disklêriadennoù a garantez digant an holl dud, bihan ha bras, e-keñver o yezh, elzaseg, euskareg, brezhoneg, katalaneg, okitaneg…\nDaou zoare a zo evit o dastum :\nAozañ a ra Kêr-Rodez, araok ar festival, ur stal krouiñ evit bugale ar C’Halandreta, heñchet gant daou arzour, Charles Couderc ha Gérard Marty, gant ar pal sevel boestoù evit degemer ar c’hemenadennoù.\nAn oberennoù berrpad-se a vo lakaet e diskouez e-pad ur miz araok an ESTIVADA, hag e-doug ar festival, el lec’hioù foran evit reiñ tro da dud Rodez ha re ar festival da lezel o disklêriadennoù (pennadoù berr, 1200 lizherenn da vuiañ, en okitaneg pe divyezhzk oc/galleg).\nIvès DURAND, konter ha komedian eus ar vro hag e gomper Gèli BUONOMO a vo karget da vendemiñ podoù Rodez.\nAn hevelep galv da skrivañ, pephini en e vro, a zo bet embannet gant ar strolladoù « Théâtre de la Cruelle »ha « Calamity Jane » (Elzas), « Bi-Arte » (Euskadi), « Cie CKC » (Landes-Bro-Waskon), « Kevread C’Hoariva » ha « Mad ar Jeu » (Breizh), « Téâtre de la Corneille » (Katalonia an hanternoz), ha dont a raio ganto evit ar festival o eostad komzoù elzasek, euskarek, brezhonek, katalanek ha gwaskon.\nEvit reiñ ton bras d’an dastumad « Komzoù Henvroidi »-se e straedoù, plasennoù ha lec’hioù foran Rodez e-pad an ESTIVADA, ar gomedianed ha komedianezed engouestlet e Kenstrollad an Arzoù Leurenn e Yezhoù Bro : Gèli Buonomo, Ivès Durand, Dominique Commet, Ixabel Millet, Sonya Oster, Francis Freyburger, Daniel Muringer, Xavier Montserrat, Monique Bellsolà, Yann-Edern Jourdan, Blaithin Allain, Bleuenn Raynaudon ha Bob Simon a ginnigo meur a emgav d’an arvesterien e doare abadennoù c’hoariva-straed d’an 22, 23 ha 24 a viz gouere 2021.\n☎Muioc’h a ditouroù☎\nBurev Festival an ESTIVADA : 05.65.77.87.30 / 06.37.82.71.04\nKompagnunezhioù a gemero perzh e « Komzoù Henvroidi » :\nCie Bi’Arte -www.biarte.eus\nKenurzhierezh KALYB / CTL.Autochtones :\nC’HOARIVA - Kengevredigezh ar c’hoariva e brezhoneg http://www.teatr-brezhonek.bzh et\nArvest skoazellet gant Ti-kêr Rodez ha Ministrerezh ar sevenadur (DGLFLF).


Pajenn:Marigo - Buez ar Saent.djvu/60 - Wikimammenn\nPajenn:Marigo - Buez ar Saent.djvu/60\ndevoa quen studi na quen sonch nemet da broculi gloar Doue. Chetu-ase ar goumbad caër pehini a bad bete ar fin etre Doue hac ar Sænt ; Doue a ra o enori, hac ind-ii ne songeont nemet d’e servicha ha d’e c’hlorifia. Eürus ar servicher pehini a vezo cavet ganl Doue o labourat evelse evit e c’hloar.\nEus a neuse ne songeas muy nemet da gontempli ar berfectionou infinit a Zoue hac ar guirionezou eternel. E oll vagadurez oa ar frouez a zougue ar Vezen Palmes, hac an deliou anezi a serviche dezâ da viscamant. Pa voe deut d’an oad a dri bloaz hac\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/60&oldid=134719 »


Degemer al lec’hienn > C’hoariva > Keloù > Bugale an Avel\n« Bugale An Avel » a zo ur pezh-c’hoari e brezhoneg a gont istor Termaji, (tud ar veaj) a erru e kêr. Alexandre, ur paotr yaouank a vev er c’hêr-se. Un deiz e wel an Termaji o tremen er straed. Spiañ a ra anezho e-pad meur a zevezh, betek ma kouezfe tal ouzh tal gant ur plac’h he deus memes oad egetañ, Elena. Daoust ma ‘vez difennet dezhañ gant e gerent mont e darempred ganto, e teuont da vezañ mignoned, hag e krouont asambles un abadenn sonerezh hag arzoù liesseurt.\nUn arvest digor eo d’an holl, digoust, met ret eo lakaat e anv en a-raok o skrivañ da La Obra pe dre bellgomz : 09 52 56 31 25


Gard (departamant) - Wikipedia\n748 437 ann. (2019)\n43° 58′ 59″ Norzh\n4° 07′ 59″ Reter / 43.983, 4.133\nAr Gard (okitaneg ha galleg hag ent-ofisiel) zo un departamant e kreisteiz Bro-C'hall, er rannvro Okitania treuzet gant ar stêr Gard, anvet aliesoc'h "Gardon". Nimes eo ar penn-kêr anezhañ, ha 30 an niver roet dezhañ. Savet eo an departamant diwar un darn eus Lengadok hag en Okitania emañ penn-da-benn.\nArondisamantoù ar Gard[kemmañ | kemmañ ar vammenn]\nLec'hienn Kuzul departamant ar Gard\nLec'hienn ar stad c'hall er Gard\nAdtapet diwar « https://br.wikipedia.org/w/index.php?title=Gard_(departamant)&oldid=1863425 »\nKemmoù diwezhañ degaset d'ar bajenn-mañ d'an 17 Gen 2020, da 09:00.


Pajenn:Caer - Pevar Aviel.djvu/83 - Wikimammenn\nPajenn:Caer - Pevar Aviel.djvu/83\nva c'hasset hen deus roet he-unan testeni divar va fenn. Morse n'ho peus clevet he vouez na guelet he fas, ne anavezit na Doue, nag he gelennadurez, ha ne zalc'hit ket ennhoc'h he gomzou, abalamour ne gredit ket en hini a zo casset ganthan. Furchit er Scrituriou, p'e guir e sonjit caout ennho ar vuez peurbadus : hi a ro testeni divar va fenn,\n» Ha goulzgoude ne fell ket d'ehoc'h dont davedon evit caout ar vuez. N'eo ket ma tennan va gloar digant an dud ; mes gouzout a ran n'ho peus ket carantez Doue ennhoc'h. Me a zo deut e hano va Zad, ha ne zigemerit ket ac'hanon ; ma teu eun all en he hano he-unan, e tigemerot anezhan. Penaoz e c'hellit-hu credi, c'houi a denn ho cloar an eil digant egile ha ne glaskit ket ar c'hloar a deu euz Doue ebken ? Na gredit ket evelato e tamallin ac'hanoc'h dirag an Tad. An hini ho tamall eo Moyses a lakit ennhan hoc'h esperans. Evit guir, ma ho pije bet feiz ennhan, martreze ho pije credet ennon, rag divar va fenn hen deus scrivet. Ma ne gredit ket en he scridou, penaoz e credot-hu em c'homzou ? »\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/83&oldid=123346 »


Pajenn:Troude ha Milin - Ar marvailler brezounek.djvu/88 - Wikimammenn\nlochenn gant brankou gwez. Pa vezo great, e lezi ac’hanoun hag ez i da-unan. Tost aman ez euz eur gear vraz, eur roue a zo enn-hi, ha mar kerez mont d’he di da c’houlenn servicha anezhan, e kavi tro, a gredann, da gaout labour. Gra ar pez a vezo lavaret d’id, n’euz forz petra vezo, ha neuze e teui ama d’am gwelet eur wechik enn amzer ; me roio d’id aliou mad.\nSada ma oe kaset d’ar mechosi ha diskouezet d’ezhan ann daou varc’h en divije da voeta ha da skrivella. Ar paotr-man, evel am euz lavaret, a ioa eunn dremm kaer a zen ; bravoc’h evit-han a vije bet diez da gaout. Ann dra-man a lekeaz kemend hini a ioa el lez da gaout avi out-han, ha dreist-holl ar baotred mechosi all. Oc’h-penn a oe c’hoaz : he gezek da he-man a wellae, ma’z oa eunn drugar ho gwelet, hag eunn tamm brao muioc’h evit ar re all. Ma teue neuze ar baotred mechosi da lavaret etre-z-ho ez oa red e laerche boed ho c’hezek da rei d’he re. Kaer ho doe teurel evez out-han, ne c’hellchont ket morse kaout tro d’he damall, hag a be leac’h ho divije gallet, pa n’oa ket gwir ? rak ne rea tamm gwelloc’h d’he gezek\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/88&oldid=144396 »


Eun oberenn a-bouez braz Anjela Duval, Kan an Douar - Per-Vari Mevel - Anjela Duval\nEun oberenn a-bouez braz Anjela Duval, Kan an Douar – Per-Vari Mevel\nN’emaom ket e-touez ar re-ze a ra dalh- mad meuleudi da gement linenn a vez gwisket — pe treuzwisket — e brezoneg. Setu perag on-eus muioh a frankiz evid lavaroud pegement a vad a zonjom eus Barzaz Anjela Duval, Kan an Douar, pegen entanet om bet ouz e lenn, ha pegen uhel e lakaom al leor-ze el lennegez vrezoneg. D’or meno eo ar gwella tra bet embannet abaoue hanterkant vloaz d’an nebeuta. Par eo — ha poueza a reom or homzoù — da War en deulin Yann-Bêr Kalloc’h, aliez gwelloh zoken. Disliou ha divlaz e vo kavet en e-gichenn an darn vrasa euz ar barzonegou bet strewet amañ hag ahont. Bez’ ‘z eus gand Kan an Douar eur stumm hag eur muzul all.\nDiêz eo renta kont euz eur bennoberenn ken pinvidik, ken doun awenet ha ken leun a gaerder. Eun dra hepken a vefe da lavared d’an dud : « Lennit hag e weloh ! » Bez’ ez eus evelato en dastuma- denn-mañ danvez meur a studiadenn evid ar re a raio wardro ol lennegez. Ha bremañ e vo red mad, da gement kelen- ner a zo, studia gand e skolidi d’an nebeuta eun dibab euz ar barzonegoù- mañ. O lenn hag o adlenn a ranker, evel pep oberenn veur, rag n’eo ket en eur wech e hellfer suna ar boued, al likor a zo ebarz. Alia a ran stard kement hini a lavar eo prederiet gant amzer da zont ar brezoneg, d’en em lakaad dioustu da lenn Kan an Douar ha d’ober bruderez endro dezañ. Paeet e vo founnuz euz ar boan a gemero, hag eun dever eo, rag eun druez e vefe ma chomfe eun oberenn ken talvouduz e kelh striz eun nebeud brezonegerien ampart.\nDaoust ha ma lavar Anjela Duval n’eo ket he micher sevel gwerzennou war baper, dre ma skriv anezo « war groc’henn noaz ar Vro », gand he binvioù labour en he farkeier dindan ar pevar amzer, ez eus outi e gwirionez eur varzez awenet dreist hag eur skrivagnerez a ouenn vad, unan a vicher, dezi eun doare outi heh-unan da zevel barzonegou. Gouzoud a ra selled ha liva : sellet ouz pep tra gand daoula- gad sklêr, evel eur bugel estlammet o tizolei ar bed, ha tizoud a ra, a-dreñv spurmantoù boutin ar vuhez pemdezieg eur vuhez all kuzet, kevrinuz ha spere- del. Kompren a ra, dre ma vev bepred en o zouez ha ma kar anezo, yez al labou- sed, al loened, ar plant hag ar bleuñv :\nAn traoù eget an dud…\nUnanet striz eo hi, dre nerz liammou ar galon, ouz pep tra krouet, hag intent a ra, evel ma lavar ar Barz gall, « le lan- gage des fleurs et des choses muettes… » ha beteg klemmou ar boudou bihan flas- tret dindan treid pounner an dud !\nE Kan an Douar e kemer pep tra eun ene, eur vuhez kuzet, ar hreion zoken, hag ar follenn wenn o hortoz ar skritur. Divizoud a ra Anjela Duval, evel pa vefent migno- ned, gant al laboused, ar spern du, ar balan, ar brug. Eur marz…! Liva a oar en eun doare dispar taolennou ar mêzioù a gar, taolennouigou kentoh, e barzonegou berr : an noz sioul, avalou azo o ruilhal beteg ar hleuz, eun devez dorna, eur vuoh o taskiriad « geot hag huñvreoù », kirri koz dilezet, astennet ganto o divreh evel en eur bedenn, emgann ar houmoul arnev…\nHag aliez ar pez a wel he daoulagad a deu da veza en he faltazi arouez eun dra bennag kuzetoh, evel an deliou sec’h, da geñver Gouel an Ollzent, a seblant beza war an dour « ur morad eneoù », o horoz treuza ar skulz. Eun dudi eo evid al lenner digouezoud gand heñveladuriou souezus, evel eur gistinenn en he bleuñv, o tont da veza : « … ur gwispon ramz bet soubet er c’hoaven ». Ha diouz an taolen- nou-ze e sav eur mor a frond, ha kleved a reer endro dezo sonerez, beuregan, bangor pe sumfonienn ar mêziou.\nBuhez an douar, ar peder amzer o tremen a zihun e klaon Anjela Duval eñvoriou a bep seurt, trivliadennou fromuz, don ha tener. An hiraez hag an hirnez a gouez warni, pa zoñj en he zud, en he migno- ned aet da Anaon. Poueza a ra warni an amzer o vond e-biou, ar hleñved, ar gozni, ar baourentez, ar skuizder, dispriz an dud lorhuz ha droch, digomprenusted ar vourhizien. Neuze e tro ar barzoneg da veza eur brederiadenn pe eur bedenn… In Memoriam.\nKoulskoude n’eo tamm ebed Anjela Duval bleniet gand eun dristidigez romantel bennag. Er hontrol. Kan an Douar a zo unan a levenez :\nPadal va c’halon a zo leun a gan\nDre ma karan pep Boud.\nAr han laouen a zav dioustu pa bar an heol, pa zigor an deliou hag ar bleuniou en nevez-amzer, pa advev adarre eur penngoz bennag hanter varo, pa hlaz ar zegal pe ar gwiniz :\nLevenez ha dudi ‘velkent,\nLevenez ar Frankiz\nKreiz ar maezioù gouez\nGant ar frondoù yac’h…\nLaouenidigez ar houer ivez an hini eo. Lorh a zo enni da veza labourerez douar, gand he botou-koad tachet, stag ouz douar Breiz,\nAberzhidi lorc’hus hon Tir, Kouerien !\nN’he deus ket a geuz da veza bevet paour ha dieub, pell euz ar hêriou, e-kreiz eur bed mahomet gand ar c’hoant gounid arhant, ar grizder, ar plijaduriou danve- zel. Ar feiz ivez, feiz eeun ha didro eur goueriadez, a laka anezi da houzañv meur a dra hep klemm na termal, ha da zerhel kempouez he spered hag heh ene.\nGouzoud a ra ouspenn Anjela Duval c’hoarzin, ober fent, flemma aliez — hep fallagriez evelato — dre m’he-deus tro- spered lemm h goapaüz tud Bro-Dreger. Diskouez a ra, da skwer al laboused, he mignoned braz, en eun doare fromuz ha fentuz war eun dro (« Koraiz an Evned », p.146), ha gourdrouzet e vezont ganti pa ‘z int dihrad pe laer. An dud ivez a vez graet goap outo, ha n’eo ket hep abeg : ar re yaouank skañv-benn, dizoñj ha brell, ar weladennourien tregasuz a zebr dezi heh amzer vak, blenerien ar hirri- tan pennfollet, an douristed o tond, hervezo, da glask ar peoh war ar mêz, padal ne hellont beva nemed e kreiz todion an tranzistored. Hag ar goap-se a deu da veza awechou kounnar ruz ha fulor e-keñver ar pinvidik orgouilhuz, ar « Roñfled », an Alouberien o plava war ar Vro hag o kinnig flastra an dud paour.\nN’eo ket avad hepken evid kana kaerder ar mêziou, ar balan alaouret, ha disklêria trivliadennoù heh halon eo e skriv Anjela Duval. Eur hefridi a zigas deomp ivez Kan an Douar, menoziou euz an amzer- vremañ da bleustri warno, « hadennoù e liorzh ar barzh » evel ma lavar. Ar pez « ne gav ket plijus » a zo diskouezet sklêr e kenta barzoneg an dastumad. Ankeniet eo dirag eur bed dirollet, leun a « spere- doù meur hag a galonoù goullo », ur Bed o krena « gant ar spont rak an Den », eur yaouankiz « o trok levenez ‘vit arc’hant ». Kudennou Breiz eveljust a ra nehamant dezi, pa zoñj e kement tra a zaotr hag a zistruj korf hag ene ar Vro : ar mêzio dilezet o tistrei da fraost, ar zavaduriou koz dismantret pe gwerzet d’an estran pinvidik, ar yaouankizou rediet da vond da glask labour d’ar hêriou, digasted eun darn vraz euz ar Vretoned dirag o Yez o vond da goll :\nMet ur Ouenn iz omp-ni ‘ta ?\nHag ur bobl lez-ober !…\nEvid klask dihuna he henvroiz morgousket ha lakaad anezo da veza emskiant, e kav komzou fromuz ha geriou nerzuz eur yez dispar.\nYez he havell, yez he halon hag he spered an hini eo, pinvidik, yah, saouruz ha pobleg. Ya, eur yez pobleg da genta, lakaet da dalvezoud en eun doare ampart meurbed. Ne vez kavaet amañ, nemed eur wech bennag, gerioù nevez ijinet gand an dud desket, red ober ganto moarvad awechou er yez-plên, med a laka barzonegou a zo da veza ken zeh ha ken displijuz. Dibabet he-deus Anjela Duval an hent mad, a gred eom, an hini eo bet atao on hini, ober gand eur yez pobleg kempennet. Stank-ha-stank e kaver e Kan an Douar geriou an douar, geriou ar vuhez pemdezieg. Ha ganto emañ an dasson, an hekleo a rank kaoud komzou beo ar varzoniez wirion. Ar pez ne vir ket tamm ebed ouz an oberourez da zisklêria, gant kement a arliviou ez eus enno, he menoziou dounna hag he zrivliadennou kizidika.\nAnoiou ar gwez a zon brao d’an dious- kouarn :\nDrev-gwenn, koad kren,\nEvor, aozilh, bezv gwenn.\nSantout a reom frond yahuz bleuniou ar parkeier gand « ar roz kamm, ar boued houidi, ar melion, an tule, an tomm- heolig, ar roz ki… ». Tañvet on-eus ni ivez ar frouez gouez : « Koper, irin, lus ha babu. » Ha setu labour kuz ur hreunenn winiz :\nGlec’hiañ, kellidañ, diwan,\nKefiañ, gwarenniñ, koeñviñ,\nEur blijadur eo ivez digouezoud gand geriou koz, o vond da veza dizoñjet sur awalh, abaoue m’eo bet argaset ar hezeg gand an traktourien, evel « maen pignaouer » (montoir), pac’hum (entraves), hag all. Setu aze geriou hag e kavo lod ahanom enno c’hwez vad or bugaleaj war ar mêz ! Ampart meurbed eo dreist-oll Anjela Duval evid renta liou hag arliou an oabl hag ar houmoul, an trouz hag an trouzouigou diniver a zav e-kreiz ar zioulder evid dond da veza eur beuregan, eur zimfonienn veureel :\nFroñj ar fubu, fraoñv an deil,\nBegeil an oan, blej an annoar,\nStroñs an treñ ha froum ar c’harr,\nKroz ar skluz ha tourni ar veilh…\nEvid ar pez a zell ouz ar werzaouriez en em gav Anjela Duval en he êz, n’eus forz e pe stumm. Seblantoud a ra anavezoud skridou barzed vraz an amzer vremañ (troidigeziou kempenn brao ez eus), hag ober a ra kerkoulz gand gwerzennou dieub, ha gand gwerzennou ingal, kloten- nou reiz enno, « giz koz ». Pep hini a hell barn war ar poent-se hervez e c’hoant, med asur on e kavo kalz ahanom gwelloh ar stumm-mañ, an hini « koz », dre ma ‘z eus aze e gwirionez kanaouennou pobl, o hortoz beza kanet. Netra kaerroh, da skwer, na kempennet bravoh, eged « Lellig » (p. 147).\nMe ‘oar perak eo Lellig\nToullet ken tost d’an dour :\nRe verzet gant he Mammig\nEnep ur Bed treitour !\nArabat deoc’h va Lellig\nC’hoari re dost d’an dour,\nRak ar rinier, bihanig,\nA zo don ha treitour.\nArabat eo deoc’h Lellig\nTommañ re beg ho lour :\nRak an tan va bugelig,\nA zo meurbet treitour.\nPignat uhel er skourr,\nBarroù ar gwez va evnig\nA zo bresk ha treitour.\nPa ‘z ae gant he flouzennig\nDa sunañ ar sistr flour :\nArabat re !… va Lellig,\nAr sistr dous zo treitour.\nArabat eo deoc’h Lellig,\nKrediñ er melezour,\nAr melezour, va c’hoantig,\nZo gaouiad ha treitour.\nArabat ‘vo deoc’h Lellig\nSelaou morse lidour\nAl lidourien va merc’hig\nA zo holl tud treitour.\nRe disfiz eo deut Lellig\n‘Keñver ur Bed treitour\nChomet eo hec’h-unanig,\nHep pried na karour.\nUn deiz a varvo Lellig\nMet er Bed all ar paourig\nA gavo ur C’harour.\nGouzoud a ra hoaz Anjela Duval implij ijin ar varzoniez vreizeg en eun doare souezuz, ar pouez mouez, al lusk, ar vogalennou hag ar hensonennou oh ober klotennou diabarz, heñvel awalh awe- chou ouz giz barzed Bro-Gembre. Ha setu ma klevom evelse, ar brank\nO skubañ hep skuizhañ toenn louet\n[al loch… Ar segal graet gantañ goap ouzh ar goañv…\nKoroll diroll al logod er c’hrignol…\nSafron ar sardon e kalon ar bleuñv…\nSetu Kan an Douar : ul leor ennañ awen hag ijin, menoziou ha trivliadennou, pea- dra da vaga or spered hag or faltazi, par d’ar gwella dastumadennou barzonegou embannet e Bro-Hall hag e n’eus forz pe bro. Ol lakaad a ra da gaoud spi e Tonkadur ar brezoneg. Nann, n’eo ket hepken ur « skrin », eul liorz evid « miroud an hadennou diweza », med kentoh eun oberenn digor war an amzer da zond, promesa eun eost nevez.


Pib-ilin - Wikipedia\nAr pib-ilin a oa bet krouet da-heul lezennoù bet savet gant ar Saozon a-enep da Iwerzhoniz. Savet e oa c'hoant dezho da skarzhañ, da vreinañ ar binioù bras. Evel-se o doa divizet difenn c'hwezhañ e-barzh ur benveg sonerezh, hag ouzhpenn da se o doa difennet c'hoari en o sav. Neuze o doa divizet Iwerzhoniz krouiñ ar benveg-se.\nStrobad klok ur pib-ilin\n1 Istor ar benveg\n2 Ar mont en-dro\n3 Ar stummoù diseurt\n3.1 Practice set\n3.2 Half set\n3.3 Full set\n4 Sonerien vrudet\n5 Saverien pe luderien\nIstor ar benvegAozañ\nAlies e veze lakaet ar biniaouer a-gostez. Anat eo, dre liesegezh ar benveg, perak ez eo bet lesanvet « ograou iwerzhonat ». Ur benveg e oa a orin brezelek, a denne d'ur binioù c'hwezet dre ar genoù. Ledet eo bet dre Europa ha testeniet e Bro-Iwerzhon, adalek IXvet kantved. Dre ma oa un arouez soudardel ez eas diwar-wel er XVIIvet kantved, gant aloubidigezh ar Saozon. Distreiñ a reas gant e stumm orin e-penn kentañ an XIXvet kantved. E keit-se, war-dro fin ar XVIIvet ha penn kentañ an XVIIIvet kantved, en em zamgemmas ar binioù evit dont da vezañ ar pib-ilin pe binioù-ilin. Benveg a c'hwezherezh kaset en-dro gant an ilin (gouezeleg uillin, tro-c'hinidik uilleann= « eus an ilin »), e anv kentañ a oa union pipes sur a-walc'h peogwir e son ar reizher tenor, an hini kentañ bet ouzhpennet d'ar benveg (un tamm a-raok 1790), a-unson gant al levriad (chanter) ha n'eo ket eus unvaniezh Bro-Iwerzhon gant Bro-Saoz e 1800, displegadenn dre-zichañs kontet betek re. Ar reizherioù all a zo bet ouzhpennet e-kerzh an XIXvet kantved ha W.H. Grattan Flood, e-kerzh e studi a ijinas an anv uilleann pipes (pib-ilin), o krediñ evel-se adkavout an anv gwirion.\nAr mont en-droAozañ\nAr benveg en deus daou eizhved gantañ war al levriad. Lod eus levriadoù ar pib-ilin a c'hell kaout betek 7 pe 8 alc'hwez a-benn seniñ hanter-donioù, ha peurvuiañ int kendoniet e Re (D concert set) pe a wechoù e Do, do#, si ha raloc'h e la (flat set). Al levriad a c'hell bezañ savet gant un alc'hwez anvet stop key, a-benn stankañ an aer ha herzel anezhañ da dremen evit paouez ar son ha gellout kendoniañ ar c'hornioù-boud hep kaout son al levriad. Ar pib-ilin eo ar binioù nemetañ gant ar small pipes e-lec'h ez eus tu da baouez son al levriad. Gant ar biniawoù all e vez c'hoariet un ton (war al levriad) gant ar c'hornioù-boud hep gellet paouez ar son.\nMegin ur pib-ilin\nAn aer a ya war-zu ar sac'h a zo kaset gant sikour ur vegin, staget war an dargreiz ha war ar gigenn-daoubenn. Fiñv ar vrec'h hag an ilin a gas aer d'ar vegin.\nPeurvuiañ e vez savet ar piboù-ilin gant tri c'horn-boud, toniet o-zri war un eizhved disheñvel, ar pezh a seblant dreistordinal peogwir e vez toniet peurvuiañ war ar bempenn hag an eizhved evit ar binioù boas. Bez' ez eus ivez binvioù savet gant pevar c'horn-boud, met an dra-se a chom ral a-walc'h. An oberour Alain Froment en deus savet binvioù gant ur c'horn-boud toniet war ar bempenn met deuet eo an ardremañs-se da vezañ implijet alies a-walc'h. Evit gellet en ober ec'h implij ar soner alc'hwezioù staliet war ar c'horn-boud o labour stankañ an aer kaset d'ar c'horn-boud, hag a-hend-all e lak anezhañ war e c'hlin gant al levriad en ur stankañ an holl doulloù aer a baouez ar son er mod-se .\nE-kichen ar c'hornioù-boud e vez kavet ar reizherioù, e-giz ul levriad gant alc'hwez enno, hag a vez implijet da heuliañ an ton pe da gendoniañ, pe e-unan, pe gant al lusk. An alc'hwezioù-se a vez kaset en-dro gant arzorn ar soner ; niver ar reizherioù a c'hell bezañ etre unan ha pemp anezho. Ret eo teurel pled er sonerezh hengounel iwerzhonat eus an hañvaledigezh a zo etre ar fiddle hag ar pib-ilin e-keñver doare da son (da skouer doare seniñ Kevin Burke ha Paddy Keenan e-barzh The Bothy Band). Ar soner pib-ilin a c'hoari ar memes notennoù hag ar fiddler pe violoñsour gant e gerdin, an daou o seniñ a unson.\nAr stummoù diseurtAozañ\nAlies e vez gwelet piboù-ilin diglok, peurliesañ en abeg d’ar priz pe dizampartiz ar soner. Reizherezh ar c'hornioù-boud, ar reizherioù hag al levriad a zo diaes da ober. Ouzhpenn evit a sell ouzh ar priz, e vez ret kontañ 1 500 € evit ur practice set, div wech muioc'h evit un half set ha teir gwech muioc'h evit ur full set.\nPractice set pe benveg deskiñ a vez graet eus ar benveg hep korn-boud na reizher ebet. C'hoarvezout a ra eus elfennoù diazez ar pib-ilin hepken : ul levriad ; ur sac'h hag ur vegin.\nAn half set a c'hoarvez eus ar memes elfennoù hag ar practice set met gant kerniel-boud ouzhpenn. N'en deus reizher ebet.\nAr full set eo ar benveg klok.\nSaverien pe luderienAozañ\nTanguy et Lysie Anne Allain\n(pt) Uilleann Pipe ou Phìob Uilleann (Pennad war ar pib-ilin).\n(en) Kevredigezh sonerien vinioù-ilin Iwerzhon Na Píobairí Uilleann ("ar sonerien binioù-ilin")\n(en) , gant kalz a ditouroù, skeudennoù...\n(en) Enrolladennoù sonerien.\n(en) taolennoù notennoù\n(en) Kleub sonerien vinioù Armagh\n(en) Kleub sonerien vinioù Salt Lake\n(fr) Poltriji piboù-ilin\nNeven Sébille-Kernaoudour, soner binïoù-ilin\nAdtapet diwar « https://br.wikipedia.org/w/index.php?title=Pib-ilin&oldid=1843803 »\nDernière modification le 19 Eos 2019, à 13:39\nKemmoù diwezhañ degaset d'ar bajenn-mañ d'an 19 Eos 2019, da 13:39.


omp - Wikeriadur\nGwelet ivez : -omp\nFurm eus ar verb bezañ e kentañ gour lies an amzer-vremañ.\n— Ya, paour omp sur hep gaou, ha poan hon eus o veva diwar an aluzen ... — (G. MILIN, Gwechall-goz e oa..., Kemper, 1924, p. 85.)\nArru omp davidout. — (Fañch an Uhel, Sainte Tryphine et le Roi Arthur, Presses Universitaires de Rennes, Terre de Brume, 2002, p. 438.)\nEr stumm-nac'h : n'omp ket, nend omp ket:\nN'omp ket genaoueien.\n-N'omp ket erru tost c'hoazh?- Eo, tostaat a reomp ... — (Fañch an Uhel, Kontadennoù ar Bobl/3, Al Liamm, 1988, p. 156.)\n— « Gwir a lavarez, » eme an daou all, « ha bremañ p'emaomp en oad da vale, ez eo ret deomp mont en hon tro, pa n'omp ket genidik ac'han. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 19.)\nNend omp ket tud didruez, Etrezomp e brezhoneg, 1/192\nGant un anv-gwan-verb:\n[...] ; en eur labourat me a lavaro d'it kement a zo bet c'hoarvezet ganen, abaoe ma 'z omp bet eat an eil diouz egile. — (G. MILIN, Gwechall-goz e oa..., Kemper, 1924, p. 19.)\n— Evurus, maleürus, eme Izabel dre he daerou, unanet omp bet gant Doue, unanet e vevfomp hag e varvfomp !... — (Fañch al Lae, Bilzig, Kemper, 1925, p. 18.)\n— Mari, en em glevet omp ; [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 271.)\n« Mari Karreg-al-Louarn, deuet omp da rentañ ur gweled deoc'h. » — (Jakez Riou, An Ti Satanazet, Skridoù Breizh, 1944, p. 56.)\nDeg gwech om bet amañ diouz ez oh bet du-mañ. — (Jules Gros, Le trésor du breton parlé Première Partie, 1966, p. 137.)\nNa pet gwech omp bet dirollet da c'hoarzhin o klevet Seza da fin an dizenez chapeled « Gloria Patri, tilipitisanto... ». — (Tad Medar, An Tri Aotrou, 1981, p. 58.)\nE-lec'h emaomp (e brezhoneg Treger):\nC'hoariomp ar bouloù, pan omp amañ hon-zri, Louis Eunius, 40\nA deu da vezañ dompwar-lerc'h mar :\n... mar domp evito. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 54.)\ndomp, emaomp, bezomp\non, out, eo, oc'h, int, oar\ngalleg : (nous) sommes (fr)\nsaozneg : (we) are (en)\nspagnoleg : (nosotros, nosotras) somos (es)\nAdtapet diwar « https://br.wiktionary.org/w/index.php?title=omp&oldid=303255 »\nDernière modification le 8 Her 2020, à 10:41\nKemmoù diwezhañ degaset d'ar bajenn-mañ d'an 8 Her 2020, da 10:41.


Brud Nevez 314 Al laer stered\nar gelaouenn a vez plijadur o lenn\nPetra eo Brud Nevez ?\nLa revue Brud Nevez\nBrud Nevez : ar re ziweza\nBrud Nevez 318\nBrud Nevez 317\nBrud Nevez 316\nBrud Nevez 315\nBrud Nevez 314\nBrud Nevez 313\nLeoriou Brud Nevez en linenn\nKarantez ha karantez Naig Rozmor\nDiellou Brud Nevez\nMuzikou ha kan\nBrud Nevez 314 : Al laer stered\neur romant gand Loeiz Grall\nBrud Nevez 314 :\ntaolenn ar pennadou\nFañch Broudic : Êrgelh eur vro, eun amzer 'zo bet\nYouenn Gwernig : Ragskrid\nLoeiz Grall : Al laer stered, troet e brezoneg gand Marcel Diouris, poltriji gand Fañch Broudig\nPennad Fañch Broudic hag hini Youenn Gwernig a ginniger deoh amañ war o hed.\nDaou damm euz romant Loeiz Grall a roer deoh ive da lenn amañ, deoh da gaoud eun tañva anezañ.\nEvid gelloud lenn ar romant war e hed, gwelit izelloh penaoz kaoud anezañ war baper pe e stumm pdf.\nAl laer stered\nÊrgelh eur vro\nRakskrid Youenn Gwernig\nAr skrivagner hag an troer\nN'eo ket Loeiz Grall eur skrivagner a vicher, anad deoh ! Med skriva a zo eur blijadur hag eun dudi evitañ. Pevar romant e-neus bet embannet, e galleg o-fevar :\nLe voleur d'étoiles e 1987, bet priziet gand Unvaniez Skrivagnerien Vreiz, ha bet adembannet e 2000\nLe Port de Lassitude e 1996\nLe Vitrail des Loups e 1999\nha Cargos noirs de nos âmes er memez bloavez.\nGand an ti-embann Le Liogan e oant bet embannet. Deski brezoneg e-neus greet gand Andreo ar Merser e Brest. Skriva a ra e-barz Brud Nevez.\nC'hoant e-neus bet e vefe troet e romant kenta e brezoneg. En em glevet eo evid se gand Marcel Diouris. Embannet eo bet eta e niverenn 314.\nBrezoneger a-vihannig eo Marcel Diouris hag anavezet mad e-neus bet Anjela Duval, pa oa an eil an amezegez nesa d'egile er C'hwerhed, e bro-Dreger.\nE skol-veur ar Skianchou e Brest e-neus tremenet e vuhez-labour. Eur wech war e leve, eo eet war studi ar brezoneg, beteg tremen eur master e 2009 diwar-benn Anjela Duval, dres.\nEmbannet eo bet e studiadenn gand Emgleo Breiz dindan an talbenn "Une histoire de deuils impossibles".\nKemer perz a ra Marcel Diouris e bodad brezonegerien Kerbêr e Brest. Ingal e skriv er gelaouenn Brud Nevez.\nÊrgelh eur vro, eun amzer 'zo bet\nDaoust ha soñj ho-pefe beza bet klevet ano euz ar gelaouenn Bretagnes eur wech bennag ? Evel eun taol-kurunou e oa bet, pa oa bet embannet an niverenn genta pellig a-walh a zo, er goañv 1975-76. Paol Keineg a oa ar rener, anavezet a-benn neuze dija evel barz ha skrivagner peziou-c'hoari. Ne lake ket nag eñ nag e gamaladed (Kristian Keginer, Youenn Gwernig…) eun disparti etre lennegez ha politikerez. Bretagnes a skrivent el liester, "dre m'ema Breiz, emezo, e leh all hag emaom-ni amañ". Ar pez a gonte evito a oa "ganedigez eur vroad" ha "kroui eul lennegez".\nE peseurt yez ? "Al lañgaj euz a Vreiz, o-doa int disklêriet en niverenn genta, forz pere ar geriou a gustumer ober ganto, a zo en oll vroiou kod on doare da intent ar bed, d'en em intent ni on-unan". Kaer a zo, war veteg eur varzoneg bennag eo e galleg nemetken e veze skrivet pennadou Bretagnes, da gomañs atao. N'eo nag eur rebech nag eun tamall, netra 'med gweled an traou evel m'emaint bet.\nRag komz, skriva ha lenn a ra peurvuia an nen ar yez ma hell hag an hini a oar, a-wechou unan all hag a vez diwar neuze yez e galon. En eur mod, e oa ar wirionez gand Bretagnes : an danvez hag ar skritur, toud pez a glask an nen diskulia en e skridou, se eo e-neus ar muia a bouez.\nGoude eo deuet ar gelaouenn Bretagnes da veza eun ti-embann, dindan renerez Michel Kerninon. Gantañ eo bet embannet romant kenta Loeiz Grall, Le voleur d'étoiles, e 1987. Ar bloaz war-lerh e tape al leor kaoud eur priz digand Unvaniez Skrivagnerien Vreiz.\nM'eo e galleg e-neus skrivet e romant avad, eo pa n'anaveze tamm brezoneg ebed d'an ampoent. Anaoud a ree avad kêriou ha korntroiou e vro evel ma oant a-raog an adlodenna. Ar pez a zo sebezuz eo penaoz eo deuet a-benn da renta an êrgelh a oa moarvad, pe marteze, hini eun terouar a Vreiz-Izel e tro ar bloaveziou 1900. Rag diwar anoiou an dud, reou ar hezeg, ar parkeier, ar hêriadennou, diwar a beb seurt munudou all, diwar red an darvoudou ha steuenn ar romant ive, e weler ervad emaer en eur bed brezoneg 'barz an istor a gont. Se eo ive, sur mad, ijin ar skrivagner.\nN'eo nemed eun toullad bloaveziou war-lerh, adaleg 1999, e oa bet kroget Loeiz Grall da zeski ar yez. C'hoant e-noa a bell 'zo e vefe bet troet e romant e brezoneg, yez e galon-eñ a dra-zur. Greet eo bet.\nRagskrid Youenn Gwernig\nMibien an noz eo ar Gelted, hervez ar gaoz. Ma ‘z eo gwir kement-mañ, ahanta, Loeiz Grall zo unan anezo, rag eur meulgan d’an noz eo e leor.\nN’eo ket se nemetken a-dra-zur, med eur maill eo eñ da lakaad an noz war-wel en e leor, gand he strobinellou, he hevrinou, sklêriou al loar hag he redadegou dispak a-dreuz pradeier ha lanneier.\nSantet eo bet ganet Paol, haroz al leor, diouz an noz kentoh eged diouz eur vaouez wir, ha buan a-walh e vriato an noz evel eur wreg kleiz…\nN’eus netra nahuz aze avad, netra da weled gand kleñvejou loarieg. Leun a startijenn eo an noz, leun a droiou-kaer hag a gavadennou, o pourchas donedigez roueel Belenos…\nNerzuz eo al leor a-bez, nerzuz evel eur valeadenn war gern Menez Homm. Setu eun digarez da vond d'aveli e benn : n’eo ket bemdez !\nPetra da lavared ouspenn, nemed ema ar Vro a-bez aze en he gwirionez plên. Sod eo Loeiz Grall gand e Vro ha kana anezi a ra dreist. Eeun, gwirion eo e gan, gand e-leiz a skeudennou.\nAze ema ivez, ha dreist-oll, ar spi : « Tudou kêz, piou a lavaro eo maro ar vro-mañ ? Piou a gredo laza ar mammennou, an avel hag ar mor ? »\nBrezoneg gand Marcel Diouris\nPennad II (darn)\n[…] « Mari-Anna », emezañ, ha kavoud a ree dezañ e oa ar wech kenta dezañ da gaozeal.\n« Aze emaout », a respontas mouez klouar e vaouez.\nGweled a ree e oa-hi war he gwele, o hortoz, he broz hir troñset, eun dorn war he moudenn hag egile war he hov. Gweled a reas e oa ar bugel o vounta ha kov Mari-Anna o tigori. Lakaad a reas eur holhed pell-kerh dindan he hroazell hag alia a reas anezi da denna heh alan goustadig.\nDaouarn Yann a zifree, c’hweza an tan dindan ar chaodouron, lakaad dour e-barz, distoka diouharr Mari-Anna an eil diouz eben. Ne baoueze ket da zelled ha da adselled ouz an takad-ze e korv e wreg a deufe ar vuhez dioutañ. Sorhennet ennañ e-unan, e-unan en e zigenvez hag en e follentez, Yann a oa taget an nozvez-mañ ha n’en em zivenne ket. A hrad vad e tigore an nor d’an dianao, d’ar bugel.\nNeuze, evel e-noa gwelet ar rohell e douar ar prad, a welas penn ar bugel o tond war-wel hag ar hig o tigori.\nA-zao eo chomet an amzer. En oaled, an tan o rohal, o taol sklêrijenn er gegin, ha war dremm Mari-Anna perlezennet gand ar c’hwezenn, war he hov ma tever eur bannah gwad bennag dioutañ.\nStanket eo diouskoaz ar mabig-den, dall eo ha kamma a ra e henou. Yann a lak e zaouarn ledan ha meudeg warnañ, sacha a ra goustadig evid sikour Mari-Anna, a vousc’hoarze, liou an treh warni.\nSetu ma troh funig ar begel, ha ma lak ar bugel war e skoaz. N’e-neus ket ar bugel riou war skoaz e dad ; ne ouel ket ; krena a ra hag a-daol-trumm, reudi e gorv ; maro eo.\nO tehed ema an amzer dizeblant. Tik-tak an orolaj, evel greun o koueza heb gwrahellad. Ouz c’hwezenn Mari-Anna, ouz boemerez Yann, hag ouz o zistridigez bremañ, an orolaj ne ra van. Ne wel ket ar banne rom a laka Yann war genou ar babig, med dihuni ne ra ket. En e hourvez en e gavell, e seblant beza manet kousket...\nBremañ eo eet pell-mat an amzer euz Rozaluz. Sioul, torfedour, leskel ra Yann ha Mari-Anna o-unan adarre.\nDiflach eo chomet Yann. Selaou a ra, tro-dro an ti, spered ar bugel o roda, o tastornad, o vuzulia e rouantelez. Mud e chome Mari-Anna med goud a ouie Yann nag a boan a houzañve, a houzañve abalamour d’he Doue nemetañ ha pell, hag a laoske digarantezuz ar vugale hag eneou an tadou hag ar mammou da vervel.\nKuit dezi da baka riou, e tennas Yann an dillad-gwele warni, hag e stagas da vale a-hed hag a-dreuz er gegin.\nD’ar mare-ze ne ouie ket hag-eñ o-devoa an doueed karantez pe dismegañs outañ, doueti a ree, ha krog e oa eur c’hoant kreñv ennañ, eur c’hoant da youhal se en noz tro-dro, evel eur haro o vlejal dindan al loar. Adarre e chome e-unan, gand e nerz, e labour hag e zorhennou. Ar bugel n’e-noa ket direnket anezañ.\nHogen, kresket a oa ar follentez ennañ eun tamm pelloh adarre. Ken e lavaras da Vari-Anna :\n« Ez an da gerhad Penn Ru », hag ez eas er-mêz da vale en noz.\nKerzed a reas, hag en e spered e rene an noz ivez. Yenion ha sioulder, netra o fiñval. Yann a oa eun tammig den bihan, eur Herne, gloazet e galon evel e vro. E vro a oa eun tamm douar diêz da struja, gleb aliez, ma plege an den dindan ar behiou hag ar houmoul. Eun tamm douar gand kalz a dud da vaga, hag an tiegezou bihan tro-dro da Rozaluz a oa enno e-leiz a vugale ha tud-koz, evel ma oa e-leiz a anevaled e krevier Yann.\nYann a oa pinvidig er vro-ze, med e-unan e oa ivez. Hag abalamour ma oa pinvidig, e oa deuet e zigenvez da veza, war ar memez tro, e boan hag e ourgouill.\nBremañ e oa marvet an deiz, ha da netra oa eet dremmwel al lennvor. Med e-leiz a stered hag a spi a oa en noz. Heñvel ouz morgaouled teñval e rede ar houmoul war fas al loar, kaset gand aveliou-red diweluz.\nEun tenn a glevas Yann, unan all eur pennad goude hag eur strakadenn gand biñs-taol ar sioulder. Bezʼ e oa sur a-walh bigrierien, peotramant laeron-gezeg, o rei da gleved piou e oant ; dizale e strakas eun tenn all, hag unan all c’hoaz.\nNeuze e voe, eun eilenn bennag, eur fuzuilladeg ken stank ken e oa heñvel stered bolz an neñv ouz plom alaouret.\nNe oa na bigrierien na laeron-gezeg.\nEun dra bennag all e oa, eur galv diouz an egor, eur strakadenn steredegou ; dond a ree euz ar vengleuz, nepell euz torgenn Trorki.\nEvel eur hi o c'hwesa, Yann a stagas da glask tro-dro d'ar vengleuz.\nD’ar poent-se dres e welas ; milliget e oa al leh, er vro e veze lavaret e oa aze toull an ivern, eur vengleuz dilezet e oa. Med eñ n’e-noa ket aon.\nGweled a reas eur vaouez astennet war eul leur vein gouez, hag en em zila a reas en he hichenn, e-touez an drez, ar mein hag ar gwez. En eur dostaad deuz outi e welas e oa maro. War he hov, gwarezet gand he dillad, eur bugel nevez-deuet war an douar o tifronka […].\nPennad XII (darn)\nBremañ e cheñche e gorv, marbleo du war e vuzell, ha moug e teue liou e vouez.\nAr strafuill braz a gleve ennañ e-unan a ree dezañ en em gavoud kabluz hag estren e-keñver e re. Aliez, pa zelle ouz e enebañs e poullou-dour an heñchou pe er feunteuniou, e chome souezet o weled e oa disheñvel diouz ar re a oa bet evitañ abaoe e hanedigez e aroueziou a nerz hag a zouster.\nEur jitan a oa anezañ gand e vleo du hag e fas treud-eskern, ken e ree e gamaladed-skol « an estrañjour » dioutañ, seul vui en e-unan pa ne gomze ket kalz Yann ha Mari-Anna. Aonig e kave anezo en e geñver, evel ma vije bet eun den dianao anezañ. Likentez ha feulster a zave ennañ, ha leski a ree e huñvreou gand skeudennou merhed, beajou ha maro.\nBremañ pa haloupe an oll nozveziou, pa oant deuet da veza e rouantelez, e anaveze anezo oll, kement korn ha digorn-bro, flemmet e veze gand an drein hag ar stered, heb ehan e valee atao dre an heñchou don.\nHarzadeg ar chas, c’hwez kreñv an atanchou, ar hleuziou kromm, skeud teñval ar hoajou gwez-rousin, kement tra a lavare dezañ eun dra bennag, en eñvor e skiant e chome moullet kement tra. Dre nozveziou moug an hañv e teue ar haouenned da reza anezañ dre o nij, hag eñ, diwar lein e gein, a heulie hent kevrinuz ar birhirined-noz a oa anezo.\nPlijoud a ree dezañ e vro dort, kuz, rannet gand tud all, ar vro-ze ma tifluke ar chapeliou en o hloziou sakr, ar halvariou mên-greun er hroaz-henchou, ar feuteuniou e traoñ ar prajeier, hag an atanchou e plegou an douar.\nButun hag heol a oa deuet an noz da veza evitañ. Bremañ pa anaveze ar chas e hwez, ez ee en atanchou evid kared mitizien ar gouerien. Ha miret e veze ar hwez anezañ gand foenn ar hreñj, ne oa nemed ar mitizien hag ar chas oh anavezoud anezañ.\nAliez e tremene dre draonienn ar feuteun, tost ouz mengleuz e hanedigez, jamez avad n’ez ee diwar e hent evit mond di, rag aze, a veze lavaret, e oa dor an ifern. Ne oa nemed an takad-ze, en e rouantelez, ma ne luhe ket e heol dezañ, a oa divennet outañ mond ennañ abalamour d’eur spont iskiz, a ree euz an andred-se unan hoalusoh eged ar re all.\nHogen, dre ma kreske e gorv hag e nerz, eh astenne e rouantelez beteg dond da veza eun impalaerez […].\nEvid lenn "Al laer stered" war e hed…\nE hellit, a-dra-zur, ampresti an niverenn 314 euz Brud Nevez digand eun amezeg pe en eul levraoueg bennag, med…\nAr gwella tra a hellfeh ober koulskoude eo prena anezi : 7 € ar skwerenn war baper (keit ha ma vo deuz outo !) ha 4 € ar stumm niverel.\nDa houzoud penaoz kaoud anezi ha da beleh kas ho chekenn, Penaoz kaoud\nMenegou hervez lezenn / Mentions légales\nPrientet eo bet al lehienn-mañ dre WebAcappella Responsive\nCookies a reer ganto war al lehienn-mañ a-benn kaoud statistikou


Beg ar vronn - Wikipedia\nBeg ar vronn\nBeg ar vronn a vez graet eus ul lodenn eus ar vronn, an hini uhelañ pa vez gourvezet ar c'horf.\nBeg bronn ur vaouez, stegnet.\nWar-du an diabarzh eo troet beg ar vronn gleiz.\nBeg-bronn gwaz, stegnet e-kreiz ar blev.\nBegoù-bronnoù dreist-kont. A - Dreist-kont. B - Ordinal. C - Dreist-kont\nTanavoc'h eo kroc'hen ar vronn er beg anezhi, eno e c'hall laezh ar maouezed treuziñ evit reiñ da zenañ. Graet eo beg ar vronn evit magañ, bezañ chutet, pe sunet, eta. Kerkent ha ganet e oar ar vugale klask beg ar vronn, ha chutal anezhañ.\nLeun a nervennoù kizidik eo kroc'hen beg ar vronn. Pa deu riv d'ar c'horf, pe c'hoazh pa sav tan ar c'hoant ennañ, e teu begoù an divronn da stegnañ.\nA-hervez eo dre biñsañ anezho e c'haller gouzout ha van a ra paotr pe blac'h da vout semplet.\n2 Dilhad ha giz\n3 Begoù bronnoù ar wazed\nTener eo beg an divronn, ha plijadur ar sadeien eo o fiñsañ. Evit an dud-se ez eus bet ijinet piñsetezioù, c'hoarielloù evit o abadennoù plijadur.\nDilhad ha gizAozañ\nAl lodenn-se eus an divronn eo a veze klasket kuzhat ar muiañ, dre vezh-fur, abalamour ma c'halle diskuliañ c'hoant ar c'horf. Tammoù dilhad da guzhat ar begoù-bronnoù a veze graet zoken.\nHiziv e kaver un emzalc'h kontrol gant tud zo. Graet e vez brennidennoù ken bihan ma ne guzhont nemet ar begoù-bronnoù, brennidennoù sav-bronnoù graet evit diskouez ar begoù dindan an dilhad, hep kontañ ar begoù faos, reut atav.\nBegoù bronnoù ar wazedAozañ\nBenvronnegezh : evel re ur vaouez eo kresket bronnoù ar paotr.\nDa vare o c'hrouiñ, war-bouez o organoù reizhel, eo peurheñvel an holl vronneged er grouell. Gant an dud e pad kement-se betek 14 sizhun. Goude e krog ar re a zo gourel da aozañ hormonoù gourel evel an testosteron. Peurvuiañ ne gemm ket begoù bronnoù ar baotred goude ar mare-se.\nGwazed zo koulskoude, pa n'o devez ket trawalc'h a destosteron, e kresk o bruched dezho evel d'ar merc'hed, ha dreist-holl al lodenn druz en-dro d'ar begoù-bronnoù. Benvronnegezh a vez graet eus se.\nGwelout toullañ beg ar vronn.\nTri zra a laka ar bed da vont\nBeg ar soc'h\nHa beg an ibil pa vez sonn.\nPoltred ur Yuzevez, gant Charles Landelle (1821–1908).\nKlasket en deus an arzour diskouez beg ar vronn dindan an hiviz.\ntroet war-zu an diabarzh\nDivronn ha begoù-bronnoù\nsplann ar begoù-bronnoù\nBronn, rodenn ar vronn,\nBronn ur vaouez, gwelet a-letu\nBeg bronn dindan un hiviz\n(en) Stephen Jay Gould, "Male Nipples and Clitoral Ripples", in Adam's Navel and Other Essays, London: Penguin, 1995.\n(pl) Janina Sokołowska-Pituchowa (red.) Anatomia człowieka. Podręcznik dla studentów medycyny. Wyd. VII. PZWL 2005 ISBN 83-200-3185-0.\nAdtapet diwar « https://br.wikipedia.org/w/index.php?title=Beg_ar_vronn&oldid=1988639 »\nKemm diwezhañ d'an 26 Ebr 2022 da 08:08\nKemmoù diwezhañ degaset d'ar bajenn-mañ d'an 26 Ebr 2022, da 08:08.


Pajenn:Perrot - Bue ar Zent.djvu/54 - Wikimammenn\nPajenn:Perrot - Bue ar Zent.djvu/54\nN’eo ket awalc’h rei, red eo en em rei !\nAr verzerien, dre garante evit Jezuz-Krist, o deus kollet o madou ha roët o bue. Diskouez a rent o c’harante, n’eo ket hepken dre gomzou, mes dre oberou.\nHirie e zo eleiz a dud a gav eo eun enor evite dougen an hano a gristen. Arabad, avat, goulenn digante diskregi eus an disteran peadra ha diouered an disteran plijadur evit o fe, rak ne refont ket ; arabad gortoz digante rei an dorn da astenn rouantelez Jezuz-Krist; an dra-ze, emeze, ne zell ket oute.\nKaret a reont Doue koulskoude, da vihanan, keit ha ma ne goust netra ar garante-ze d’eze.\nC’hoant o deus da vont d’ar baradoz koulskoude, gant ne vezo ezom da gemer poan ebet evit mont ebarz.\nN’eo ket seurt kristenien a fell da Jezuz-Krist. Red eo gouzout bezan d’ezan korf hag ene, er blijadur hag en dristidigez, er vue hag er maro ; d’ezan, hep paouez ha hep distag.\nLakat da dalvezout evit e c’hloar kement a nerz hon deus en hon c’horf, kement a sklerijen hag a garante hon deus en hon ene.\nEn eur ger : en pep tra, en pep lec’h ha bemde, rei hag en em rei.\nSeitekvet devez a viz Genver\nAn Itron-Varia o ’n zikouez en Pontmain\nAr Frans hag an Allmagn a oa savet an eil eneb d’eben. Ar gwad a boullade war an tachennou-brezel. Ar Brusianed a c’honeze bep tôl. Er gêr, an tadou hag ar mammou a ouele d’o bugale ; eur vantel ganv tenval-tenval a oa ledet war ar vro.\nDorn Doue a skoe ar Frans, hag ar Frans a horjelle warnezi hec’h-unan hag a oa prest da gouezan en he foull. En eun tôl, eur verelaouen dudius a darzas ’us da barouz Pontmain, a reas eus an noz eun de bras hag a lakas an esperanz da ziwan en kalonou ar Fransizien.\nKement-se a c’hoarvezas d’ar 17 a viz genver 1871. Pontmain, en eskopti Laval, war bevennou Breiz, a oa neuze eur gêriaden didrous, kristenien vat an dud a veve enni.\nEun tiegez a oa, dreist-oll, hag a roë an ton er barouz : hini Barbedette. Pemp den oant eno : an tad, ar vamm ha tri grouadur. Ar c’hosan eus ar vugale a oa soudard abaoue an dri warn-ugent a viz gwengolo ; an daou-all,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/54&oldid=140821 »


Stourm a-enep ur greizenn nukleel e Plougoñ - Wikipedia\nStourm a-enep ur greizenn nukleel e Plougoñ\n1 An Abegoù\n2 Doareoù stourm\n3 Justis damsklaer\n4 Lid an trec'h\n5 Evit mont donoc'h\nE miz Kerzu 1974 e oa ur raktres sevel ur greizenn nukleel e Breizh gant ar stad C'hall. Ouzhpenn Plougoñ a c'helle tapout ar greizenn-se. Ouzhpenn keriadenn beg ar Raz e oa kêrioù Ploueg ar Mor, Gwimaeg, Porzh-Moger, An Ardeven, Frozieg, Pentelloù. Hini Plougoñ en n'eus bet graet ar muiañ a berzh avat.\nNac'het a oa bet gant tud Plougoñ sevel ur greizenn war aodoù beg ar Raz. Padal d'an 30 a viz Genver 1980 e oa bet kaset gant ar stad teuliadoù goulenn da Ti-kêr Plougoñ (anvet enklask a spleterezh publik). Entanet oa bet an teuliadoù-mañ gant an ti-kêr, d'an deiz-se a grogas ur stourm taer hag a badas 6 sizhun.\nSerret e oa bet an ti-kêr evit diskouez sklaer d'ar stad e oa tud Plougoñ ha neuze ho politikerien (d'ar mare-se e oa ar maer Jean Mari Kerloc'h) a-enep krenn ar greizenn. Staliet oa bet neuze tiez-kêr anneks e kirriouigoù samm da gentañ penn nepell eus ar gêriadenn. Komprenet e oa bet d'ar mare-se neuze, gant ar bobl en doa ar stad c'hoant mont dreist o ali. Krog a raio neuze ar stourm.\nAr stourm kroget, e oa ret aozañ an traoù. Evel just e oa kalz a baotred war vor (al lodenn vrasañ anezho a oa pe Pesketaer pe er morlu marc'hadourel). Ar merc'hed o deus neuze kroget an traoù dreist holl. Aet int da gomz gant paotred Mari Robin, evit fallaat ho imor. Kac'het e veze just a dal dezho. Komzoù taer a oa gante:\n"Ma vo ma merc'h gant un archer eveldoc'h e vo fall an traoù" "Ne faot ket din ma tistoay ma mab d'ar gêr evit lâret din: Mamm ezel on eus an archerion vobil. Kas a rin anezhañ d'an Dir na nog."\nDiaes eo bet evit an archerion vobil, lod anezhe o deus graet diwaskadennoù ken diaes e oa endur mont dont ar merc'hed gant o c'homzoù a hed an deiz. Tro 5 eur abardeiz e yae kuit kirri samm an archerion vobil diozuh an tiez kêr anneks. D'an eur mañ e oa an taerañ an traoù. Anvet e veze mare-se an deiz an "oferenn vras". Stourmerien Plougoñv en em strolle war an hent evit teurel maen gant Balisoù war an archerien. Livet e veze dilhad an archerien en ur deurel podoù livaj warno. Feulz e oa an traoù hag evel just e veze taolet doc'hte bombezennoù moged. Da vintin e save ar stourmerien abred kaer evit stankañ hentoù Plogoñv. Lakaet e veze a bep seurt traoù ( otoioù kozh ha mekanikoù labour douar entanet, gwez, maen, hañvouezh stlapet war al leur), Daoust da se e errue an archerien e Plouñgonv, daleet e vezent ha rediet da sevel abred e oant avat. Ur seurt brezel moral a oa ivez.\nEvel just e oa manifestadegoù hag harzioù labour un tamm pep lec'h e Breizh, Da skouer gant skolajidi ha liseidi e Kemper( 2500) pe e Brest (1500).\nLuganioù sklaer a veze skrivet un tamm pep lec'h: Kaboul Plougoñv = Memes Stourm.\nD'an 29 a viz C'hwevrer 1980 oa bet tapet 11 manifester hag un 11 bennak a oa bet gloazet. D'an deiz-se e oa bet taer-mat an traoù hag anvet e vo "Ar Gwener Du" an deiz-se. Taolet e oa bet boutailhadoù entanet war ar fliked. Fachet kaer oa ar stourmerien, c'hoant gant ul lodenn bennak mont da adtapout ar brizonnidi e-pad an noz. Eilmaerez Plougoñv (Amelie Kerloc'h) neuze a lâras: "Greomp eus Plougoñv un enezenn". Ar pal a oa sioulaat an dud ha kenderc'hel ar stourm hep kaout re a dud harzet gant paotred Mari Robin.\nUr justis damsklaer a zo bet e-pad darvoudoù Plougoñv. Da skouer e oa bet harzet Jean Bourdon gant ur pakad all a dud, bac'het eo bet ha laosket da vont er memes devezh avat. E vreur a oa o labourat e lesvarn Naoned, iskis !\nD'ar 6 a viz Meurzh 1980 e oa barnet 9 manifester e Kemper. An aotrou Yann Chouq (Breutaer) a embannas teuliad Jean Bourdon e-pad ar varn. War ar seblant e oa direnket tud ar justis dre m'en deus tapet ur c'hastiz 10 devezh hep gellout difenn den erbet. E-maez ar lez-varn e oa 2500 manifester é c'hortoz ar varnadenn.\nN'eo ket an darvoud nemetañ en afer-se. D'ar 17 a viz Meurzh 1980 e kendalc'has ar barn. An archerien a oa ganto paperoù bihan e-pad o atersadennoù ar pezh a zo difennet groñs. Lennet e veze gante ar paperig-se evit gouzout petra lâret. Gwashoc'h c'hoazh, tu a oa dezho komz d'an eil d'egile e-pad an abadenn en ur sal all. Ar pezh a roas tu dezho bezañ a-du gant ar pezh a oa ret respont d'ar barner. D'an deiz-se e vo 6000 Manifester é c'hortoz stourmerien Plougoñv, frank e vo an holl dre m'o doa graet ur miz en toull dija.\nLid an trec'hAozañ\nD'ar 16 a viz Meurzh 1980 e oa 60 000 den e Plougoñv evit lidañ fin an enklask a spleterezh publik. Aet oa skuizh ar Stad. Ul lid bras a oa bet aozet d'ar mare-se e Beg ar Raz. Ar mont e-barzh a oa bet laket da ul lur arouezel evit kaout tu da gontiñ an niver a dud aet e-barzh, D'an 9 a viz Ebrel 1982 e lâras Fañch Mitterand:\n"Plogoñ n'eo ket ha ne vo ket em frogramm nukleel"\nEchu an traoù neuze hag evit poent n'eus kreizenn nukleel erbet e Breizh. Ha tu vehe lakaat ur stourm ken kreñv da vont hiriv an deiz evit ar memes abegoù ?\nEvit mont donoc'hAozañ\nDes pierres contre des fusils - Film savet gant Nicole ha Felix Le Garrec\nLes pierres de la liberté - Levr gant René Pichavant\nPlogoff la révolte - Le Signor 1980. Levr kazetennerien war ar 6 sizhunvezh stourm\nPlogoff, An Arvest, La Révolte de Plogoff - Abadenn dañs ha c'hoariva gant Kelc'h Korriged Is (Douarnenez)\nAdtapet diwar « https://br.wikipedia.org/w/index.php?title=Stourm_a-enep_ur_greizenn_nukleel_e_Plougoñ&oldid=1819098 »\nDernière modification le 8 Gen 2019, à 10:14


Yan' Dargent - Wikipedia\n(Adkaset eus Yan Dargent)\nJean-Édouard Dargent (Sant-Servez-Landivizio, 15 a viz Here 1824-Pariz, 19 a viz Du 1899), brudet dindan an anv Yan' Dargent, zo ul livour hag ur skeudennaouer breizhat hag en deus livet e vro c'henidik.\n3 Oberennoù meur\n3.2 Levrioù skeudennaouet\nKinkladur an Naeron\ndiwar ur dresadenn gant Yan' Dargent\nFeilhañserezh HB Henriot, Kemper\nMab e oa da d'ur c'hivijer lorenat, Claude Dargent, a oa dimezet gant Marguerite Perrine Clémentine Robée, merc'h an ostiz ha moarer kozh Pierre Robée, a voe maer Sant-Servez-Landivizio.\nDaou vloaz hepken e oa Jean-Édouard pa varvas e vamm ha pan eas e dad da labourat war e vicher e Landerne. Addimeziñ a reas an tad e Kastell-Paol, hag en e dud-kozh e voe fiziet ar bugel. Gant e dad-kozh Pierre Robée e voe kaset da Blouared ma voe skoliataet gant un eontr-kozh a oa mestr-skol eno. Unan eus e genskolidi e voe ar barzh Fañch an Uhel, a chomas e vignon a-hed e vuhez.\nGoude ar skol ez eas Jean-Édouard d'ar skolaj e Landerne, kent mont e 1836 da skolaj Kastell-Paol. Goude-se e tistroas da Landerne da vevañ gant e dad en-dro.\nFellout a rae da Bierre Robée ober ur moraer diouzh e vab-bihan, hogen hennezh a gave gwelloc'h an tresañ hag ar jedoniezh.\nDa 16 vloaz, e 1840, e voe Jean-Édouard treser er gompagnunezh labourioù foran Deniel e Brest kent mont e melestradur ar Pontoù hag an Hentoù ; diwezhatoc'h e voe gopret gant Kompagnunezh ar C'hornôg (Compagnie de l’Ouest) evit ober savleoù glennadurel a-benn sevel un darn eus al linenn-houarn Brest-Roazhon etre Montroulez ha Brest.\nE 1846, hag eñ 22 vloaz, e oa enseller al labourioù evit an hent-houarn e Montereau e-kichen Orléans. Eno e kejas ouzh Jules-Nicolas Schiltz, a oa kelenner war an tresañ e likez Troyes ; gant hennezh e voe broudet da labourat war an arzoù. Un emzeskad e voe Jean-Édouard Dargent adal neuze, ha biskozah n'eo bet ezel eus skol pe skol, ar pezh a lakaas un harz d'e resped hep mar.\nE 1849 en devoe ur mab, Ernest, gant e serc'h Aimée Louise Eulalie Crignou ; ne anzavas e vab nemet pa varvas Aimée e 1861.\nE 1850, pa voe goulennet digantañ mont da Spagn da labourat war chanter ul linenn-houarn, e kavas gwelloc'h treiñ war-du al livañ, diwar levezon Charles-Paul Furne, mab d'an embanner parizian Charles Furne (1764-1859). Reiñ e zilez a reas, ha mont d'em staliañ e Paris.\nDa neuze e tibabas Jean-Édouard Dargent sinañ an anv Yan' Dargent.\nDek bloavezh-pad e livas taolennoù a voe war ziskouez e Saloñs Paris bep bloaz, hep ober berzh avat.\nE 1861 e kinnigas peder zaolenn : Les Lavandières de la nuit, Souvenir de collège, Les pilleurs de mer à Guissény ha Pâtres des plaines de Kerlouan. Gounezet brud gantañ a-benn an diwezh, hep gallout bevañ diwarni avat.\nDre skeudenniñ levrioù, un daou c'hant bennak anezho, e kavas Yan' Dargent an tu da c'hounez arc'hant en un doare reoliek. Skeudennoù a-vil-vern evit kazetennoù evel La France illustrée, La vie à la campagne, Magasin pittoresque, Musée des Familles a reas ivez. Lakaat sevel ti a reas e Krec'h-an-Drev nes da Gastell-Paol.\nD'an 3 a viz Gouhere 1867, d'an oad a 43 bloaz, e timezas gant Eugénie Antoinette Stéphanie Mathieu, ur sonerez a oa merc'h d'al livour Eugène Mathieu.\nAdalek 1868 betek 1878 e voe karget da ginklañ ilizoù Sant-Servez-Landivizio, Landerne, Montroulez, Gwitalmeze ha chapelioù iliz-veur Kemper, a roas labour dezhañ seizh bloavezh-pad.\nE 1877 e voe anvet da varc'heg al Lejion a enor. E 1885, pa varvas e wreg Eugénie Mathieu, en em stalias da vat e Krec'h-an-Drev.\nE 1898, pa voe krouet Kevredigezh Vroadel Breizh e Montroulez, ez asantas bezañ e penn rann an Arzoù-kaer.\nPa voe skoet gant ar baourentez, e dibenn e vuhez, e voe degemeret gant e vab. E Paris e varvas d'an 19 a viz Du 1899, hag e Sant-Servez-Landivizio e voe beziet.\nKent e varv en devoa Yan' Dargent goulennet bezañ beziet e Sant-Servez-Landivizio ; goulennet en devoa ivez ma vije e glopenn lakaet e karnel ar barrez, a oa bet kinklet gantañ, e-kichen relegoù e vamm ha re e dud-kozh. D'an 8 a viz Here 1907 e voe graet, gant aotre an Iliz. Prosez a voe graet d'an abad ha da vab Yan' Dargent gant kerentiad e gwreg en abeg ma vije bet forzhet ar bez ; gounezet e voe ar prosez gant Ernest Dargent, a varvas pevar devezh diwezhatoc'h. Er garnel emañ klopenn al livour c'hoazh.\nUr mirdi zo gouestlet dezhañ e Sant-Servez-Landivizio.\nMeur a straed Yan' Dargent zo e Breizh.\nHoll oberennoù Yan' Dargent en iliz-veur Kemper a voe nevesaet e deroù ar bloavezhioù 2000..\nOberennoù meur[kemmañ | kemmañ ar vammenn]\nAr C'hannerezed-noz, 1861\nMirdi an Arzoù-kaer, Kemper, Breizh\nAl lontegezh, circa 1870\n(Engravadadur hervez an daolenn orin)\n"Kalvar kozh Kilinenn, e-kichen Kemper" \n(eoul war lien, 99 x 60 cm - 1893)\n"Brizeug ha Mari"\n"Ahes sammet gant un doenn-vor"\n(eoul war lien, 202 x 160 cm, dastumad prevez)\n"Mojenn ar Folgoad"\n"Tevenn Penn-Hir, Kameled" \n(glaouenn, 96 x 57 cm)\n"Da serr-noz war aodoù Rosko" \n(eoul war lien, 49 x 80,5 cm — circa 1865-1870)\n(eoul war lien, 126 x 251 cm - 1875)\n"Kannerezed an noz" \n(eoul war lien, 75 x 150 cm - 1861)\n(eoul war lien, 123 x 245 cm - circa 1870)\n"Marv ar barzh breizhat diwezhañ"\n(huile sur toile 253 x 487 cm - 1859)\n"Gweledva e Goulven e Gwineventer" \n(eoul war lien, 88 x 120 cm - 1899)\nSauvetage à Guisseny\n"Saveteadenn e Gwiseni"\n"Poltred Prosper Proux" \n(eoul war goad, 20 x 16 cm)\n"Da serr-noz war al lann"\n"Ur gwel war Ar Roc'h-Morvan"\nLevrioù skeudennaouet[kemmañ | kemmañ ar vammenn]\nContes, ar vreudeur Grimm, Éditions Garnier, 1921\nNouveaux contes, Hans Christian Andersen, Éditions Garnier, 1875\nLe Nouveau Robinson suisse, Éditions Hetzel, 1866\nHistoire fantastique du célèbre Pierrot, Alfred Assolant, Éditions Furne & Boivin\nMirdi Yan' Dargent e Sant-Servez\n↑ Diwar penndroc'h eil n an anv Yann e teu ar skrab e Yan' ; goude marv al livour e vo gwelet e anv skrivet *Yan Dargent pe *Yan D'Argent dre fazi ; ur straed *Yan Dargent zo e Kemper.\n↑ "Ar c'hannerezed-noz", "Eñvorenn eus ar skolaj", "Preizherien-vor Gwiseni" ha "Bugulien kompezennoù Kerlouan".\n↑ D'an 12 a viz Kerzu 2008 e voe echuet al labourioù\n↑ E Landrevarzeg emañ kalvar Kilinenn.\n↑ 5,0 5,1 5,2 5,3 ha5,4 Mirdi an Arzoù-kaer, Kemper.\n↑ 6,0 ha6,1 Mirdi an Arzoù-kaer, Brest.\n↑ Iliz Sant-Houarzhon, Landerne.\n↑ Mirdi ar Jakobined, Montroulez.\nAdtapet diwar « https://br.wikipedia.org/w/index.php?title=Yan%27_Dargent&oldid=1856176 »\nKemmoù diwezhañ degaset d'ar bajenn-mañ d'an 13 Du 2019, da 05:37.


Tchad - Wikipedia\nRepublik Tchad a zo ur stad eus Kreiz Afrika. En-dro da Tchad emañ ar broioù-mañ: Libia, Niger, Nigeria, Kameroun, Republik Kreizafrika ha Soudan (Darfour). Ouzhpenn 200 kenel ha 100 yezh zo er vro-mañ krouet gant ar stadoù europat e fin an XIXvet kantved. Diwar Lenn Tchad e teu hec'h anv, ha Ndjamena eo he c'hêr-benn.\nKan broadel La Tchadienne\nYezh ofisiel Galleg, Arabeg\n16 877 357 (2020).\nPrezidant Mahamat Idriss Déby\nKentañ ministr Albert Pahimi Padacké\nGouel broadel 11 a viz Eost\nKod pellgomz 235\n3.1 Araok an drevadennerezh\n3.2 « Ijinadenn » Tchad\n(biz ar vro)\nTost goullo eo an drederenn norzh eus ar vro, ar Sahara eo. Muioc'h er su emañ ar sahel, ha muioc'h er su c'hoazh ar savanenn lec'h emañ o chom 70% eus ar boblañs. 9 826 419 annezad a oa e 2005 ha 16 877 357 e 2020.\nAl labour-douar hag ar sevel loened eo obererezhioù trec'hel ar boblañs. Tireoul a zo ivez, hag uraniom e norzh ar vro.\nAraok an drevadennerezhAozañ\nKavell an denelezh eo Tchad abaoe eo bet dizoloet Toumai e 2001, ur primat 7 milion bloaz kozh.\nRouantelezhioù a oa araok Tchad : hini Kanem-Bornou, hini Baguirmi, hini Ouaddai.\n« Ijinadenn » TchadAozañ\nKrouet e voe Tchad gant Bro-C'hall hag Alamagn e-pad o c'hendivizoù er bloavezhioù 1880. Ur warezveliezh c'hall e voe adalek 1900 hag ur drevadenn adalek 1920, e framm Afrika ar C'heheder C'hall.\nUr republik emrenn e voe e 1958 ha dizalc'h e 1960 dindan prezidentelezh François Tombalbaye, met chom a reas norzh ar vro melestraduret gant Bro-C'hall pevar bloaz c'hoazh. Drouklazhet e voe Tombalbaye e 1975. Outel Bono, mezeg ha politikour araokour, a voe drouklazhet e Pariz e 1973. E 1990 voe kaset un toal-stad gant Idriss Déby, eus ar genel zagawa, sikouret gant Bro-C'hall.\n(en) Tchad kinniget gant The World Factbook, un embannadenn eus ar CIA\n(en) roadennoù douaroniezh Tchad gant BBC News\n(en) kartenn Tchad war OpenStreetMap\n↑ (en) Africa : Chad — The World Factbook - Central Intelligence Agency, 2020-06-24\nAdtapet diwar « https://br.wikipedia.org/w/index.php?title=Tchad&oldid=1983652 »\nDernière modification le 31 Meu 2022, à 16:49\nKemmoù diwezhañ degaset d'ar bajenn-mañ d'an 31 Meu 2022, da 16:49.


Kêr - Wikipedia\nUr gêr da noz en Israel gant ur straed ledan ha skraberioù-oabl.\nUr pennad Ker zo ivez.\nUr gêr a zo ul lec'h annezet stank, ennañ etre un nebeud kantadoù a dud ha miliadoù pe kantmiliadoù, pe milionoù anezho. Stumm un tolpad-savadurioù he deus ur gêr. Evit ar c'hêrioù bras-tre e vez implijet ar ger-se pe ivez keoded pa ne reer ket gant metropolenn pe gant tolpad-kêrioù, ma 'z eus meur a gêr enno.\n2 Roll armerzhel ha sokial\n3 Gerioù gant kêr enno\n4 Pennadoù nes\nE brezhoneg, pa vez kaoz eus an tolpadoù savadurioù e Breizh, e komzer eus ur gêriadenn evit envel an tolpadoù savadurioù bihanoc'h eget ar re a weler er c'hêrioù, met un diforc'h a vez graet etre ar vourc'h (brezhoneg kozh : gwik), ur seurt kêriadenn gant an iliz-parrez enni hag ar gêr a zo dezhi un iliz-parrez pe ouzhpenn. Ar ger kevatal da vourc'h e vez klevet e galleg e meur a lec'h e Bro-C'hall, met ur ster all a zo e galleg evit ar c'hêrioù o doa gounezet gwirioù dre forzh goulenn ouzh o aotrouien er Grennamzer. Sellet ouzh Bourg-en-Bresse. Ne zepant ket an diforc'hioù etre ar poblañsoù pa vez kavet bourc'hioù o deus muioc'h a annezidi eget kêrioù bihan zo.\nRoll armerzhel ha sokial[kemmañ | kemmañ ar vammenn]\nUr straed e Reading (Berkshire), e Bro-Saoz.\nPerzhioù pennañ ar c'herioù a zo ar perzhioù armerzhel pa vez kavet enno nebeut a dud o c'hounid an douar. Er c'hêrioù e kaver stalioù-kenwerzh e-leizh, stalioù servijoù ha stalioù greantel a bourvez labour d'an annezidi ha da du o chom tro-war-dro.\nPa chañch an oberezhioù armerzhel e c'hell mont war wel pe greskiñ pe digreskiñ ar c'hêrioù. Koulskoude, lod anezho a zo bet krouet a-gozh eus an Henamzer pellañ (keodedoù Mezopotamia), an Henamzer gresian pe roman (ar c'heodedoù gresian ha Roma gant o trevadennoù niverus), ar Grennamzer (Pondi, da skouer) ha ivez an amzerioù modern ha kempred (an Oriant, kêrioù nevez Enez-Frañs). E Amerika koulz hag en Afrika, an trevadennerezh en deus lakaet miliadoù a gêrioù nevez da vezañ savet dindan tri c'hantved.\nGerioù gant kêr enno[kemmañ | kemmañ ar vammenn]\nPennadoù nes[kemmañ | kemmañ ar vammenn]\n↑ Evel ar c'hembraeg caer hag ar c'herneveureg ker e teu ar ger brezhonek kêr eus ar predeneg *kagro- (Geiriadur Prifysgol Cymru, vol. 1, p. 384), hag eus ur wrizienn geltiek *qag-ro pe qag-ra (hervez Joseph Loth, adkemeret gant Léon Fleuriot en e c'heriadur eus ar spisc'herioù henvrezhonek, 1964, p.93).\nAdtapet diwar « https://br.wikipedia.org/w/index.php?title=Kêr&oldid=1981809 »\nKemmoù diwezhañ degaset d'ar bajenn-mañ d'an 19 Meu 2022, da 20:31.


Bloavezh Mat | YA! Keleier e brezhoneg - kazetenn sizhuniek enlinenn\nKeleier » Bilhedoù » Bloavezh Mat\n10 / 01 / 2018 | Bilhedoù, Job An Irien | Commentaires fermés sur Bloavezh Mat\nGraet eo e dalaroù gant ar bloavezh kozh : skuizh a-walc’h ’vedomp deuet da vezañ gantañ ! Re a “drumperezhioù”, re a zour-beuz e kalz broioù, ha re a dan-gwall e broioù all. Re a dud war an heñtoù ha war ar morioù, o klask saveteiñ o buhez. Re a c’haou e komzoù Trump, ’vel e re Poutin, hag e re Erdogan. Ur bed gwall-horjellet eo bet ar bloavezh kozh, hag e ouzomp, daoust da fin ofisiel ar brezel a-enep Daech, e kendalc’h da vezañ un enebiezh don ha padus etre Sunnited ha Chiited, etre an Arabia-Saoudat hag an Iran dreist-holl. Gellet ’vije sevel evel-se ul litani eus ar broioù ’lec’h ma ne ’z a ket mat an traoù, peadra da zigalonekaat an dud vat a glask labourat evit ar peoc’h hag ar justis. Ar re-mañ ne reont ket a drouz peurliesañ, met hadañ a reont koulskoude greun a roio o frouezh warc’hoazh.\nSoñjal a ran er familh eus Karakosh, en Irak, hag a zo bet degemeret amañ er bloaz-mañ. Kristenien int, hag o deus ranket tec’hout eus o bro evit saveteiñ o buhez, a-benn-ar-fin, gant sikour kalz tud, int en em gavet amañ. Evit an tad kozh hag ar vamm-gozh eo an diaesañ abalamour d’ar yezh ; an tad hag ar vamm a zeu a-benn da vont e galleg a-nebeudoù, met ar skritur a chom diaes evito ; an div verc’hig en em denn mat a-walc’h, hag a zo laouen. Nag a dud o deus kemeret amzer evit ober war o zro, kas anezho amañ hag ahont pa veze dav, hag o sikour da sevel darempredoù gant tud ac’halenn hag ivez gant repuidi evelto. Aze eo e welomp mat ez eus fiziañs da gaout en amzer da zont : pa oar an dud reiñ dorn an eil d’egile evit saveteiñ ar re a zo er brasañ dienez, e ouzer mat e c’hell an droug bezañ trec’het… Gant ma raio pep hini e lod ! Ar bloaz a zeu a c’hell bezañ gwelloc’h evit pep hini, ma fell deomp !\nMet penaos krediñ lavaret “Bloavezh mat” da dud inizi Sant-Varzin hag An Dominig, hag o deus kollet pep tra pe dost gant ar c’horventennoù bras Irma ha Maria, gouzañvet ganto tost da bevar miz ’zo ? Penaos hetiñ “Bloavezh mat” d’hor mignoned Palestiniz a wel o pellaat, bloaz goude bloaz, an deiz ma teuio dezho ar frankiz ha m’o dezo o Stad dezho o-unan ? Ha petra lavaret d’an den kozh-se, war e wele a boan en ospital, hep den ebet ken ha pell diouzh e gêr ? Ha penaos lavaret “Bloavezh mat” d’ar vaouez-se, he-unan-penn ha dilabour abaoe mizioù, ha ne oar ket petra e teuio da vezañ ?\nN’eo netra lavaret “Bloavezh mat”, met pa zeu eus donded ar galon, eo un doare da reiñ da intent e kemeromp perzh e diaezamantoù an hini emaomp o komz gantañ. E mod pe vod e lavaromp dezhañ ez eus ur plas evitañ en hor c’halon, ha n’omp ket diseblant dirak ar pezh a c’hoarvez gantañ. N’int ket gerioù goullo, na diwar-c’horre, ma soñjomp mat er pezh a lavaromp. N’omp ket gouest da ober burzhudoù, met gouest omp da reiñ ur mousc’hoarzh a galon vat, ha dreist-holl da selaou an hini a dostaomp evel-se outañ.\nNe goust ket ker lavaret “Bloavezh mat” ha n’eo ket koulskoude ar memes tra ha lavaret d’un tremeniad “Brav eo an amzer !” Un dra bennak all a zo er “Bloavezh mat”, un dra bennak hag az a pelloc’h eget hiriv, peogwir e hetomp d’an den a saludomp evel-se ur bloavezhiad a vuhez, ha zoken ur bloavezhiad a vuhez leun, hag a eürusted ma vez posupl. Ne ouzomp ket en a-raok frouezh hor c’homzoù war ar re all, met ar pezh a ouzon mat eo kement-mañ : gwechall, pa vedon bihan, a-raok ar pellgent, ez aemp da reiñ un askoan d’al loened, dezho da gemer perzh e levenez Nedeleg. Ha ne rafemp ket kemend-all evit hor breudeur, an dud, da geñver ar bloaz nevez ? Evit netra eo bet roet deomp ar vuhez : evit netra e c’hellomp ivez hetiñ ur bloavezh mat d’ar re en em gavomp ganto !


Clydau - Wikipedia\nIliz Sant Clydai, Clydau\nClydau (skrivet ivez Clydai) zo ur gêriadenn hag ur gumuniezh e Kembre, e hanternoz Sir Benfro. Emañ etre Castell Newydd Emlyn hag Aberteifi. Eus an XIXvet kantved eo an iliz, iliz Sant Clydai, met kalz koshoc'h eo an tour-iliz, eus an XIIIvet kantved. En iliz ez eus mein ha warno enskrivadurioù eus ar Vvet ha VIvet kantved, skrivet e latin hag en ogham.\nOuzhpenn Clydau he-unan ez eus kêriadennoù all er gumuniezh, evel Tegryn, Star ha Bwlchygroes.\nE 2011 e oa 715 a dud o chom e kumuniezh Clydau ha 352 anezho a oa kembraegerien (50,4%).\nJosiah Thomas Jones (1799-1873), pastor ha skrivagner.\nAdtapet diwar « https://br.wikipedia.org/w/index.php?title=Clydau&oldid=1978068 »


Pieter Jelles Troelstra, e 1926\nPieter Jelles Troelstra (Ljouwert, 1860- Den Haag, 1930) a oa ur skrivagner frizek hag ur politikour sokialour izelvroat.\nGoude studioù war ar gwir en em lakaas da labourat evel alvokad e Ljouwert. Tommañ a reas ouzh mennozhioù ar Friesche Volkspartij, abalamour ma oa troet gant al lennegezh frizek, hag ouzh ar mennozhioù sokialour. Mont a reas, e 1890, e-barzh ar Sociaal-Democratische Bond (unan eus kentañ strolladoù sokialour an Izelvroioù), met e 1893 e kavas gwell mont e-barzh ur strollad nevez, ar Sociaal Democratische Arbeiders Partij ha dilennet e voe e 1897, en anv ar gostezenn-se, e Tytsjerksteradiel, e Friz. Kannad e voe en Tweede Kamer, eus 1897 betek 1925. Kemer a reas penn e gostezenn ha stourm a reas kalz evit ar mouezhiañ hollek en Izelvroioù.\nE miz Du 1918, awenet gant an Dispac'h rusian ha gant an emsavadegoù a oa en Alamagn, e reas ur brezegenn entanet e Rotterdam, a-du gant un dispac'h sokialour en Izelvroioù, met ne zisoc'has ket war galz a dra. Da-heul ar c'hwitadenn-se e chomas an SDAP en tu-enep er parlamant, betek ar bloavezh 1939, pa voe savet ur gouarnamant a "unvaniezh vroadel".\nDilezel a reas Troelstra ar politikerezh e 1925 ha skrivañ e eñvorennoù da neuze. Brudet e chom koulskoude, e-touez an holl sokialourien en Izelvroioù.\nDimezet e oa da Sjoukje Bokma de Boer, a savas levrioù frizek evit ar vugale. A bep seurt skridoù en deus savet Troelstra e frizeg, barzhoniezh ha komz-plaen, koulz ha pennadoù er c'hazetennoù, e nederlandeg ar re-se dreist-holl.\nParlement.com P.J. Troelstra\nP.J. Troelstra - Schrijversinfo.nl (nl)\nAdtapet diwar « https://br.wikipedia.org/w/index.php?title=Pieter_Jelles_Troelstra&oldid=1831824 »\nPolitikourien an Izelvroioù\nKemmoù diwezhañ degaset d'ar bajenn-mañ d'an 20 Meu 2019, da 10:26.


Région_Bretagne - Renabliñ : krogit e-barzh glad Breizh !\nSkeudennoù savadurioù, kartennoù-post, luc’hskeudennoù kozh, tresoù arkitektourien pe kadastr… : danvez fonnus diwar-benn bro Vreizh zo en dalc’had skeudennoù-se, ouzhpenn 500 000 foto arc’hantek ha niverel ennañ, bet dastumet gant servij Renabliñ glad Breizh abaoe e grouidigezh e 1964. Betek bremañ e veze implijet gant arbennigourien, tud ouiziek, embannerien (peotramant, gant an archerien pa veze laeret traoù da skouer). Hiviziken emañ e-kerzh an holl e lec’hienn skignañ ar servij renabliñ) !\nKemer perzh el luc’hskeudennaoueg rannvroel\nGant div lodenn ar galv da raktresoù "Kemerit perzh evit skignañ dalc’hadoù skeudennoù diwar-benn glad savadurioù pe arreubeuri Breizh" a zo bet digoret er bloaz-mañ (betek an 30 a viz Mezheven 2017) e c’hallo ar Vretoned bezañ lodek muioc’h er mad boutin-se ha kemer perzh evit e anaout pe evit talvoudekaat dalc’hadoù all, frank a wirioù.\nPinvidikaat dalc’had ar Renabl\nHiniennoù, strollegezhioù pe kevredigezhioù istor lec’hel a zo kouviet da binvidikaat un tamm eus an dalc’had dre sikour ar Renabl da anaout ar savadurioù pe da hizivaat ar ouiziegezh war an dalc’hadoù skeudennoù-se.\nDalc’hadoù frank a wirioù evit brasaat al luc’hskeudennaoueg\nAnv zo ivez da reiñ lec’h da zalc’hadoù all, frank a wirioù : un doare eo ivez da dalvoudekaat gwelloc’h an dalc’hadoù-se ha da greskiñ ar ouiziegezh hollek war glad Breizh.\nBevennet eo ar skoaziad rannvroel da 15 000 € bep bloaz dre raktres.\nUn difrae a-stroll war atiz Rannvro Breizh\nKefridi dibar Renabl ar glad\nNiveriñ, studiañ, reiñ da anavezout ar glad : setu ar gefridi a oa bet fiziet e Renabl hollek monumantoù ha pinvidigezhioù arzel Frañs e 1964 gant André Malraux, ministr ar Sevenadur da neuze. Breizh, dezhi ur glad puilh hep e bar, a oa bet unan eus ar rannvroioù kentañ o tiazezañ ur servij gant ar gefridi-se a zo bremañ e karg ar Rannvro. E servij renabliñ Breizh e labour un ugent den a vicher bennak (karget a studi, luc’hskeudennerien, mererien diazoù roadennoù, teuliourien, melestrourien...) : a-hed ar bloaz ez eont dre ar vro da anavezout gwelloc’h ar glad evit lakaat anezhañ da vevañ ha da vezañ tra an holl.\nLuc’hskeudennaoueg Renabl ar glad\nAr fichenn bleustrek diwar-benn ar galv da raktresoù\nRenabliñ ar glad e Breizh\nLec’hienn Renabl ar glad\nTags : Culture Patrimoine Territoire\nPublié le Monday, April 24, 2017


Pajenn:Ar Prat - Nozveziou an arvor, 1909.djvu/123 - Wikimammenn\nPajenn:Ar Prat - Nozveziou an arvor, 1909.djvu/123\nAon he doa koulskoude evit unan hag a yoa du-ze, er penn pella, harp e wele oc’h korn an diou voger.\nEur Breizad oa, leun e spered a velkoni, pleget atao warann e-unan, hep ma taolche morse an distera evez oc’h lavarou farsus e amezien.\nAr c’hoar a yoa nec’het bras gant an dristidigez a zalc’he da jom war e dal.\n— « Red eo didua e spered dallet gant sonjezonou tenval, a lavaras a louzaouer. »\nHag ar c’hoar baour a rea ar pez a c’helle evit laouennaat ar Breizad.\n« Alo, Kergelar, kemerit ’ta eun tammig kalon. Setu m’eo serret ho kouli, hag ar paz a zo eat holl diouzoc’h. Lavaret a reer e vezo sinet ar peoc’h dizale, hag e c’hellot distrei d’ar gear a-benn nebeud. »\nO sevel neuze e zaoulagad digor bras, evel pa vije o nevez-ober eun huvre, Kergelar a heje e benn. Eun dra bennak a lavare d’ezan ne dlie mui gwelet lanneier Breiz, ’leac’h ma c’houez avel sall ar mor e-touez ar balan hag ar brug ; ne welje mui\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/123&oldid=157928 »\nKemmoù diwezhañ degaset d'ar bajenn-mañ d'an 7 Ebr 2020, da 12:34.


Dibunadeg er straedoù, merc'hed mouchet, bannieloù : un eured turk e Redon\nAr sizhunioù tremenet ez eus bet trouz diwar-benn an euredoù kumuniezhel e Bro-C’hall. Re a zansoù estren, re a zibunadegoù er straedoù, re a dennoù fuzuilh, re a hentoù stanket. Hag e Breizh ? E miz meurzh ez eus bet postet video un eured e Redon gant FK Photography. Un embregerezh eus Lyon hag a ra videoioù ha fotoioù an euredoù muzulman : « turk, maghrebian, « mesket » hag all » eo FK Photography. Ha peadra zo da vezañ spontet gant ar pezh a weler aze !\nE Redon ez eus ur gumuniezh durk niverus o chom. Ha gwellout a reer splann emañ ar gumuniezh-se en he aez en hor straedoù…\nHa gwasoc’h c’hoazh e 2019 e Kastell Briant, da geñver un eured turk, ma oa bet pedet allah er straedoù ha stanket an hentoù war ar marc’had !\nHa kement-all e Gwened warlene !